Kapal tempur LCS: Penemuan amat menyedihkan, TV tak lagi pintar

LCS: Lawatan tapak oleh PAC pada 11 Disember 2021

Sejurus selepas laporan PAC mengenai Kapal Tempur Pesisir (LCS) dibentangkan, seorang rakan wartawan telah menghantar mesej kepada saya, bertanya “Apakah perasaan anda?”

Saya jawab: “Menyedihkan”

Kami telah mengadakan 10 prosiding, dengan satu lawatan tapak ke limbungan kapal BNS di Lumut, dan memanggil 21 orang saksi. Akhirnya, sebuah Laporan dengan 247 muka surat, berserta dengan dengan penyata hansard sebanyak 489 muka surat, dan 192 muka slaid telah dibentangkan sebagai laporan penuh.

PAC memutuskan untuk melawat limbungan kapal BNS selepas menerima keterangan dari KSU MINDEF, saksi dari BNS, dan bekas Menteri Pertahanan DS Zahid Hamidi.

Lawatan tapak

Kami tiba di limbungan kapal pada jam 9 pagi, 11 Disember 2021. Prosiding bermula pada jam 9.05 pagi dengan kehadiran saksi dari MINDEF, Tentera Laut, BHIC, dan BNS.

Untuk dinamakan, tiga orang saksi penting turut hadir bersama iaitu Ketua Pegawai Eksekutif BHIC, Sharifuddin Md Zaini, Pengarah Projek LCS BNS Kepten (B) Ir Azhar Jumaat, dan bekas Ketua Pasukan Projek Tentera Laut, Lak. Muda Datuk Ir. Mohd Saiful.

Prosiding berlangsung selama 3 jam, berakhir pada 12.01 tengahari dan semua orang beredar untuk ke lawatan tapak.

𝐆𝐮𝐝𝐚𝐧𝐠 𝐒𝐢𝐦𝐩𝐚𝐧𝐚𝐧

PAC dibawa untuk melawat gudang simpanan. Terdapat sejumlah 13 gudang simpanan yang menyimpan perkakasan yang berkaitan dengan projek LCS ini, 5 secara khusus untuk perkakasan LCS dan 8 lagi digunakan sebagai Gudang Simpanan Am BNS yang mengandungi campuran perkakasan untuk LCS dan barang-barang lain.

Kami melawat beberapa gudang simpanan. Terdapat perkakasan persenjataan, bahagian-bahagian untukr tujuan pembinaan kapal, dan barang-barang lain. Apa yang menonjol adalah beberapa bungkusan TV Pintar, untuk tujuan kegunaan LCS, disimpan di stor ini. Kita semua tahu yang TV Pintar ini tidak lagi pintar selepas beberapa tahun.

Saya tidak pasti mengenai yang lain, terutama mengenai bahagian dan perkakasan yang melibatkan teknologi kapal tempur. Kami menyemak dan mendapati banyak perkakasan dan barangan ini dibeli pada tahun 2013, 2014, dan 2015.

Persoalan timbul sama ada barang-barang ini masih cukup “pintar” untuk kegunaan masa sekarang apabila mengambil kira kemajuan teknologi terkini.

Kami dimaklumkan nilai barangan dalam simpanan ini adalah RM1,757,791,266.02. Saya bertanya kepada BNS, berapa banyak daripada barangan ini boleh dikira usang dan jawapan dianggarkan pada kira-kira 15%. Bermakna kerugian sebanyak kira-kira RM263,668,689.90.

Adakah semua perkakasan ini telah dibayar oleh BNS? Tidak, bukan semuanya telah dibayar. Kerana ini kita boleh baca mengenai hutang besar BNS kepada pengeluar asal (OEM) yang telah menyebabkan arahan henti kerja dan henti bekalan.

𝐓𝐚𝐩𝐚𝐤 𝐏𝐞𝐦𝐛𝐢𝐧𝐚𝐚𝐧

Kami kemudiannya dibawa untuk melawat LCS1 di tapak pembinaanya. Melihat kapal ini, seseorang mungkin tidak pasti sama ada ia adalah kapal yang sama yang “dilancarkan” pada tahun 2017, tetapi kami tahu ia adalah kapal yang sama. Sudah tentu sekali, tiang utama kapal yang dipertikaikan itu sudah tidak ada.

Kami naik ke blok utama, untuk melihat tahap kemajuan proses pembinaan. MINDEF memaklumkan PAC yang kadar kemajuan proses pembinaan LCS1 pada tahap 44%.

Kami meluangkan masa kira-kira satu jam dalam LCS1 dan kemudiannya pulang ke bas. Bas ini membawa kami ke seluruh tapak pembinaan untuk LCS1 hingga ke LCS5.

Sudah tidak ada pekerja di tapak pembinaan ini, baik tempatan atau pekerja asing, dan sudah tidak ada kerja yang berjalan. Kosong, segalanya terhenti. Perkara ini amat menyedihkan memandangkan kita semua tahu yang RM6 billion telah pun dibelanjakan.

𝐒𝐮𝐝𝐚𝐡 𝐓𝐢𝐝𝐚𝐤 𝐀𝐝𝐚 𝐖𝐚𝐧𝐠

Dalam mesyuarat sebelum ini, kami dimaklumkan bahawa kedudukan kewangan BNS berada dalam keadaan yang buruk kerana salah tadbir urus dalam Syarikat ini.

Ahli PAC, YB Wong Shu Qi bertanya sama ada semua RM6 billion telah dibelanjakan oleh BNS. Ketua Pegawai Eksekutif BHIC, Sharifuddin mengakui “memang duit kita sudah habis… company memang tidak ada duit dan memang akan lingkup pun besok silap-silap.”

Gaji pekerja dipotong sejak Oktober 2020, caruman KWSP tidak dibayar sejak Mei 2021. BNS memang bergantung kepada kerja kecil-kecilan seperti kerja pembaikan untuk TLDM untuk terus bertahan. (Hal 49 Hansard)

Sharifuddin mengatakan lagi kepada PAC, sekiranya BNS tidak ada lagi, Boustead Holdings dan LTAT akan terkesan teruk.

Sektor Perladangan, Pharmaniaga, Boustead Properties dan Boustead Hotels semua akan terkesan. Perkara ini berkemungkinan menyebabkan LTAT untuk kehilangan sehingga 46% saiz dananya. (Hal 52 Hansard)

Menyedihkan

Perkara ini amatlah menyedihkan dan mengecewakan. Perkara pertama yang terlintas dalam fikiran saya adalah, bagaimana sebuah syarikat yang mendapat kontrak yang bernilai RM9 billion dari Kerajaan jadi sampai tahap sebegini?

Perkara ini pastinya melibatkan lebih dari salah urus. Pastinya ada perkara lain selain dari pengurusan yang lemah. Ada perkara yang amat tidak kena dengan mereka yang memegang kuasa dan mereka yang mendapat Kontrak ini.

Saya harap Laporan PAC mengenai LCS ini dapat membantu negara, dengan menjadi rujukan tentang cara bagaimana proses perolehan pertahanan negara TIDAK sepatutnya dilakukan, dan bagaimana kuasa dan proses TIDAK patut disalahguna.

Kisah ngeri dalam keseluruhan Projek LCS ini patut menjadi pengajaran kepada semua yang memegang kuasa, baik pada masa sekarang, mahupun pada masa hadapan.

Wong Kah Woh
Pengerusi Jawatankuasa Kira-Kira Wang Negara (PAC)


Kes baharu naik lagi, kadar jangkitan turut meningkat, membimbangkan

Jumlah kes baharu Covid-19 di seluruh negara dalam tempoh 24 jam lalu meningkat lagi berbanding semalam, tatkala kadar kebolehjangkitan virus itu kini mencapai nilai Rt 1.15, menurut Kementerian Kesihatan (KKM).

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebanyak 5,522 jangkitan baharu dilaporkan, berbanding 5,439 kes yang dicatat semalam.

Jumlah terbaharu itu menjadikan kes positif terkumpul meningkat kepada 2,855,930 kes.

Sehingga semalam, seramai 2,770,663 pesakit dilaporkan telah sembuh, 31,940 kes kematian, dan 47,805 kes masih aktif.

Daripada jumlah kes aktif itu, 40,749 pesakit menjalani kuarantin di rumah; 4,042 ditempatkan di PKRC; 2,890 dimasukkan ke hospital; dan 124 dirawat di unit rawatan rapi, dengan 70 daripadanya yang memerlukan alat bantuan pernafasan.

Sementara itu beliau juga memaklumkan kadar kebolehjangkitan Covid-19 atau Ro/Rt pada jangkaan mengikut kes seharian semalam untuk seluruh negara adalah pada nilai 1.15, naik berbanding 1.13 pada Rabu.

Mengikut rekod, kadar kebolehjangkitan bagi seluruh negara mula meningkat melebihi nilai Rt 1.00 bermula 20 Januari lalu sebanyak 1.00, berbanding 0.99 pada 19 Januari.

Nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.00 dengan lebih ramai individu berpotensi untuk dijangkiti.

Berdasarkan perkongsian Dr Noor Hisham, kadar kebolehjangkitan di Negeri Sembilan semakin membimbangkan apabila mencatat nilai Rt 1.21.

Ini diikuti Kedah dengan nilai Rt 1.16; Johor (1.14); Pulau Pinang (1.10); Kuala Lumpur (1.08); Rt 1.07 bagi Selangor, Putrajaya serta Melaka; Kelantan (1.05); Sabah (1.04); dan Pahang (1.03), sementara negeri-negeri lain mencatat Rt di bawah 0.99


4.39 juta penduduk dunia meninggal akibat Covid-19

Sebanyak 209.3 juta jangkitan Covid-19 dilaporkan di seluruh dunia sehingga Khamis, sejak pandemik itu mula menular dari wilayah Wuhan, China akhir 2019 lalu, menurut data Universiti John Hopkins.

Data itu juga menunjukkan jumlah kematian akibat virus itu kini mencecah lebih 4.39 juta.

Jumlah kematian tertinggi dilaporkan di Amerika Syarikat (AS) membabitkan 624,253 pesakit, diikuti Brazil (571,662), dan India (433,049), menurut data itu.

Covid-19 mula dikesan pada Disember 2019 di wilayah Wuhan, China sebelum merebak ke 192 negara.

Sementara itu lebih 4.84 bilion dos vaksin Covid-19 telah diberikan di seluruh negara sehingga semalam, menurut Our Word in Data.

Data itu menunjukkan sehingga semalam China memberi jumlah vaksin tertinggi iaitu melebihi 1.9 bilion suntikan, diikuti India (561.15 juta), dan AS (356.6 juta).

Brazil pula memberikan 168.16 juta dos suntikan diikuti Jepun (114.66 juta), Jerman (98.71 juta), dan United Kingdom (88.4 juta).

Menurut Kementerian Kesihatan Turki, negara itu turut memberi lebih 86.4 juta suntikan vaksin Covid-19, dengan lebih 45.02 juta menerima suntikan dos pertama dan 34.1 juta melengkapkan dos kedua. – Agensi


Bayaran saman semua diuruskan oleh peguam, kata Sanusi kepada Mahfuz

Datuk Seri Muhammad Sanusi Md Nor meminta supaya Datuk Mahfuz Omar menyemak dengan peguamnya berhubung proses pembayaran kes saman fitnah dan bukannya meminta secara terus menerusi rakaman video.

Menteri Besar Kedah itu berkata calon Parlimen Pokok Sena yang kalah dengan majoriti besar semasa Pilihan Raya Umum Ke-15 (PRU-15) lalu perlu lebih matang dan memahami proses undang-undang perlu mengambil sedikit masa.

“Semua urusan berkenaan dengan saman, afidavit atau pembelaan semua peguam uruskan, bukan saya berurusan secara terus dengan dia.

“Daripada awal lagi proses ini diurus di antara peguam saya dan peguam Mahfuz, daripada bicara kes sampai selesai. Jadi tak betullah kalau tentang bayaran Mahfuz cuba bertindak sendiri,” katanya dipetik laporan BH.

Sanusi juga berharap supaya Pengerusi Pakatan Harapan (PH) Kedah itu tidak membuat publisiti murahan berikutan sejak awal kes diuruskan oleh kedua-dua peguam yang dilantik.

Katanya, semua urusan berkaitan termasuk pembayaran terhadap tuntutan Mahfuz sebanyak RM120,000 akan diuruskan oleh peguam.

Sanusi yang juga Pengerusi Perikatan Nasional (PN) Kedah turut menasihatkan Mahfuz agar bersabar kerana proses membabitkan guaman biasanya mengambil masa.

“Nasihat saya sabarlah dan rujuk kepada peguam. Saya akan minta peguam saya uruskan pembayaran dan ia akan diuruskan antara peguam saya dengan peguam Mahfuz, bukan Sanusi dan Mahfuz,” katanya.

Muhammad Sanusi berkata, tindakan Mahfuz meminta bayaran RM120,000 menerusi rakaman video yang dimuat naik di laman Twitter itu juga disifatkan sebagai cubaan untuk menimbulkan persepsi negatif terhadap dirinya.

“Saya rasa cara berpolitik seperti itu macam tahun 60-an, tak sesuailah zaman sekarang orang cerdik menilai,” katanya.


PRN Johor: Warisan tanding enam kerusi

Parti Warisan yang dipimpin Ahli Parlimen Semporna, Sabah, Datuk Seri Mohd Shafie Apdal mengesahkan akan bertanding di enam kerusi Dewan Undangan Negeri (DUN) pada Pilihan Raya Negeri (PRN) Johor, 12 Mac depan.

Enam kerusi yang akan ditandingi adalah DUN yang pernah dimenangi Pakatan Harapan (PH) dan Bersatu pada Pilihanraya Umum Ke-14 (PRU-14) lalu, iaitu Bekok, Mahkota, Johor Jaya, Permas, Bukit Batu dan Pekan Nenas.

Ketika mengumumkan senarai calon berkenaan, Shafie berkata Warisan komited untuk membawa prinsip semak dan imbang dalam DUN Johor, selain persediaan awam menghadapi PRU-15.

“Di Johor ini kita harap dapat mengikat perpaduan yang begitu kental antara pelbagai kaum, berbagai agama. Negara ini sebuah negara dimiliki semua kaum, bukan hanya dimiliki Melayu, India, Cina, Iban, Kadazan, Dusun, Murut.

“Warisan mempunyai barisan calon yang terdiri daripada peguam, pemegang dua ijazah, ahli perniagaan, aktivis, dan anak kepada bekas Setiausaha Kerajaan Negeri Johor. Tapi apa yang paling penting ialah mereka semuanya ‘Anak Johor’,” katanya.

Pada sidang media kemudiannya, Mohd Shafie berkata, biarpun jumlah calon parti itu tawarkan tidak banyak, namun Warisan tidak akan membuat perjanjian dengan mana-mana parti politik.

Berikut senarai calon parti Warisan:

N06 Bekok – Sandara Segaran Arumugam;
N29 Mahkota – Mohamed Noor Suleiman;
N42 Johor Jaya – Chen Hain Kai;
N43 Permas – Mohamed Ridza Busu;
N51 Bukit Batu – Lee Ming Wen;
N55 Pekan Nenas – Hishammuddin Busri;


RON97 turun 10 sen

Harga runcit bagi petrol RON97 turun 10 sen seliter daripada RM4.75 kepada RM4.65 seliter manakala harga petrol RON95 dan diesel kekal bagi tempoh 21 Julai hingga 27 Julai.

Kementerian Kewangan, dalam kenyataan hari ini, memaklumkan harga petrol RON95 dan diesel masing-masing kekal pada paras RM2.05 dan RM2.15 seliter, walaupun harga pasaran sebenar bagi kedua-dua bahan api itu telah meningkat melebihi paras harga siling yang ditetapkan.

Kementerian menjelaskan harga baharu itu adalah berdasarkan harga runcit mingguan produk petroleum menggunakan formula Mekanisme Harga Automatik (APM).

“Kerajaan akan terus memantau kesan perubahan harga minyak mentah dunia dan mengambil langkah bersesuaian bagi memastikan kebajikan dan kesejahteraan rakyat terus terpelihara,” menurut kenyataan itu.


Lim Guan Eng, hentikan wayang penyamaran ‘sesumpah’ anda

Merujuk kepada kenyataan Setiausaha Agung DAP, Lim Guan Eng yang menempelak negarawan Tun Dr. Mahathir bin Mohamad dalam kenyataan rasminya semalam.

Angkatan Bersatu Anak Muda (ARMADA) terpanggil untuk mencadangkan agar YB Lim Guan Eng bermuhasabah serta hentikan hipokrasi beliau saat bicara soal perkauman.

Ini kerana apa yang ditonjolkan utamanya sewaktu berada di tampuk kuasa sebegitu dalam beberapa siri kenyataan beliau ibarat “angguk bukan, geleng ya” kerana seringkali tindak tanduk beliau jelas bertentangan dengan aspirasi yang dinyatakan dan ternyata lain di mulut, lain di hati (perbuatan).

Mengambil petikan kenyataan rasmi beliau, yang menyebut; “DAP kecewa dengan naratif bekas Perdana Menteri Tun Dr Mahathir Mohamad.

Naratif ini adalah salah, tidak berasas dan tersasar apabila DAP tidak pernah berkiblatkan kaum atau berasaskan agama menerusi kenyataannya semalam.

Pernyataan ini membuatkan ARMADA ‘kaget’ kerana jika disorot kembali peranan yang dimainkan Setiausaha Agung DAP selama ini adalah begitu ketara saat mempertahankan ‘perkauman’ sebagai contoh terkait sekolah Cina apabila terangan menolak agenda integrasi Nasional atas teras Perlembagaan untuk memperkasakan Sekolah Kebangsaan dan menghimpun ‘anak bangsa Malaysia’ seluruhnya di dalamnya.

Setiausaha Agung DAP itu pada 6 September tahun lalu, turut mengapi-apikan dan mendesak Ketua ARMADA Nasional, YB Senator Wan Ahmad Fayhsal untuk memohon maaf, kononnya memainkan ‘kad perkauman’ ketika Ketua ARMADA BERSATU membingkiskan perihal ‘penyatuan bangsa Malaysia’ dengan memfokuskan kepada integrasi dari peringkat asas sosialisasi menerusi pendidikan dan mencadangkan sekolah vernakular mula diasimilasikan sebagai sekolah kebangsaan secara berperingkat.

Setiausaha Agung DAP Lim Guan Eng bertarikh 14 September 2020, malah turut mempersoalkan kerajaan mengapa tidak diambil tindakan ke atas Ketua ARMADA yang juga merupakan Timbalan Menteri (KBS) untuk dipecat sedang ternyata apa yang dipersoalkan beliau sendiri adalah ‘Tidak Berperlembagaan’.

Tidak cukup dengan itu, pada 8 Nov 2020, Pemimpin utama DAP ini telah mengeluarkan kenyataan dalam bahasa Cina yang mengatakan bahawa kerajaan persekutuan Perikatan Nasional (PN) hanya memperuntukkan RM177 juta kepada masyarakat Cina dan mendakwa jumlah ini 77% lebih rendah daripada ketika dia berkuasa.

Lagi hal ‘PERKAUMAN’ ditonjolkan.

Terus terang, doktrin ‘Malaysian Malaysia’ yang ditanamkan oleh pemimpin DAP seperti Lim Guan Eng ini adalah lebih untuk menganjurkan supaya ‘anak Melayu’ berkompromi perihal ‘jatidiri kebangsaan’ (baca: ‘Kebangsaan’ bukan sebaliknya; rujuk, Melayu) termasuk menidakkan Perlembagaan Persekutuan mahupun Kontrak Sosial yang menjadi akar kepada pembinaan negara sekian lama.

Kononnya bertepatan dengan citra ‘global’ dalam retorika gagasan idea mereka. Sebaliknya mengambil kesempatan atas ‘keterbukaan minda’ anak bangsa dan menyasarkan mereka dan tidak pula secara jujur mengisi ruang membentuk sebuah semangat kebangsaan yang jitu.

Ini belum lagi bicara soal ‘Jawi’ dan pemerkasaan Bahasa Melayu atas teras Perlembagaan yang ada dianggap oleh sebilangan pemimpin utama DAP sebagai ‘tidak komersial’ atau tiada nilai!

Ya, secara optiknya kini, DAP berjaya tonjolkan ‘kebangsaan’, mungkin oleh sebilangan kecil pimpinan muda mereka.

Namun sejauh mana kejujuran atau kebenaran ‘agenda’ para pembesar atau ‘war lord’ DAP yang mendominasi ‘naratif’ parti itu hakikatnya jelas sehingga saat ini menampakkan DAP tetap lebih ‘kecinaan’ dari kebangsaan (mungkin sedikit kurang sepertimana yang dinyatakan Tun Mahathir).

Ini terbukti melalui kenyataan salah seorang ‘War Lord’ -nya, Ronnie Liu baru-baru ini. Malah ‘game’ good cop bad cop yang ditonjolkan antara YB Hannah Yeoh yang dilihat lebih progresif ini tetap tidak menafikan bahawa Setiausaha Agung DAP selaku teraju utama kekal diam membisu saat ‘War Lord’ seperti Ronnie dan Ramasamy ‘LTTE’ terus-menerus biadab mencabar keharmonian negara.

Mohd Ashraf Mustaqim Badrul Munir
Ketua Penerangan ARMADA Nasional


Kedutaan Indonesia berpuas hati dengan keputusan kes rogol ADUN Tronoh

Kedutaan Besar Republik Indonesia (KBRI) di Kuala Lumpur menyambut baik keputusan Mahkamah Tinggi Ipoh terhadap keputusan kes rogol pembantu rumah warga Indonesia membabitkan Ahli Dewan Undangan Negeri (ADUN) Tronoh, Paul Yong Choo Kiong, hari ini.

Keputusan yang dibuat hari ini menunjukkan sistem perundangan Malaysia yang adil, kata Setiausaha Pertama Kedutaan Indonesia, Junjungan Sigalingging.

“Kami berpuas hati dengan keputusan Mahkamah Tinggi, keputusan itu menunjukkan bahawa sistem perundangan Malaysia mampu membawa keadilan.

“Hari ini kita bersyukur kepada tuhan yang maha kuasa, kita sangat menghargai hakim Mahkamah Tinggi yang menunjukkan kebijaksanaan dan keadilan dalam mengendalikan kes ini,” katanya dipetik laporan BH.

Menurutnya, perbicaraan kes pembantu rumah berkenaan dipantau dengan teliti oleh kerajaan dan rakyat Indonesia.

“Kami mempunyai harapan yang tinggi bahawa perbicaraan boleh membawa pelaku ke muka pengadilan.

“Dari awal perbicaraan di Mahkamah Sesyen kemudian berpindah ke Mahkamah Tinggi, kerajaan Indonesia yang diwakili oleh Kedutaan Indonesia di Kuala Lumpur memberi perhatian kepada kes ini kerana mangsa adalah seorang warga Indonesia,” katanya.

Yong, 51, yang juga Bendahari Parti Bangsa Malaysia (PBM) dihukum penjara 13 tahun dan dua sebatan selepas didapati bersalah merogol pembantu rumah warga Indonesia, tiga tahun lalu.

Hakim Datuk Abdul Wahab Mohamed membuat keputusan itu selepas berpuas hati pihak pendakwaan berjaya membuktikan kes melampaui keraguan munasabah.

Yong berdepan hukuman penjara maksimum 20 tahun dan boleh dikenakan sebatan seperti diperuntukkan mengikut Seksyen 376(1) Kanun Keseksaan.

Mahkamah Tinggi sebelum ini, mengarahkan bekas Pengerusi Jawatankuasa Perumahan, Kerajaan Tempatan, Pengangkutan Awam, Hal Ehwal Bukan Islam dan Kampung Baru Perak itu memasukkan penyataan pembelaan selepas pihak pendakwaan berjaya membuktikan kes prima facie, pada 6 Disember lalu.


Penggubahan wang haram RM9.5j, nasib peguam Najib diketahui esok

Esok Mahkamah Tinggi bakal memutuskan nasib Tan Sri Muhammad Shafee Abdullah yang berdepan tuduhan pengubahan wang haram membabitkan RM9.5 juta, didakwa diterima daripada Datuk Seri Najib Razak dan membuat penyata tidak betul kepada Lembaga Hasil Dalam Negeri (LHDN), lapor Bernama.

Hakim Datuk Muhammad Jamil Hussin dijangka menyampaikan keputusan sama ada memanggil Muhammad Shafee, 70 untuk membela diri atau dibebaskan atas empat pertuduhan itu, pagi esok.

Pada 12 Mei lepas, pihak pendakwaan menutup kes selepas memanggil lapan saksi pada perbicaraan yang bermula 21 Mei 2021.

Antara saksi itu ialah Pengurus Cawangan Ambank Jalan Raja Chulan R Uma Devi, Pengurus Cawangan CIMB Bank Bukit Tunku Rosnita Ahmad, bekas pegawai LHDN Syed Nasrul Fahmi Syed Mohamad dan Pegawai Penyiasat Suruhanjaya Pencegahan Rasuah Malaysia (SPRM) Mohamad Farid Jabar.

Pendakwaan dikendalikan Timbalan Pendakwa Raya Afzainizam Abdul Aziz manakala Muhammad Shafee diwakili peguam Harvinderjit Singh, Farhan Read dan Muhammad Farhan Muhammad Shafee.

Pada 13 Sept 2018, Muhammad Shafee mengaku tidak bersalah atas dua pertuduhan melibatkan diri dengan pengubahan wang haram iaitu dengan menerima hasil daripada aktiviti haram, masing-masing berjumlah RM4.3 juta dan RM5.2 juta melalui dua keping cek AmIslamic Bank Berhad milik Najib yang dimasukkan ke dalam dua akaun CIMB Bank Berhad milik tertuduh.

Muhammad Shafee dituduh melakukan kedua-dua kesalahan itu di CIMB Bank Berhad, Taman Tunku, Bukit Tunku pada 13 September 2013 dan 17 Februari 2014.

Kedua-dua pertuduhan dikemukakan mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 (AMLATFA) yang memperuntukkan hukuman denda maksimum RM5 juta dan penjara tidak lebih lima tahun atau kedua-duanya jika sabit kesalahan.

Peguam Najib itu juga mengaku tidak bersalah atas dua pertuduhan melibatkan diri secara langsung dalam transaksi yang melibatkan hasil daripada akitiviti haram iaitu dengan membuat suatu penyata tidak betul yang bertentangan dengan Perenggan 113(1)(a) Akta Cukai Pendapatan 1967 bagi Tahun Kewangan berakhir pada 31 Disember 2013 dan 31 Disember 2014.

Bagi pertuduhan itu, dia didakwa meninggalkan pendapatan yang telah diterima pada 13 September 2013 berjumlah RM4.3 juta dan pendapatan yang diterima pada 17 Februari 2014 berjumlah RM5.2 juta melalui dua keping cek AmIslamic Bank Berhad milik Najib yang dimasukkan ke dalam dua akaun CIMB Bank Berhad milik tertuduh, yang mana tertuduh dikehendaki oleh Akta Cukai Pendapatan 1967 untuk membuat penyata bagi pihak tertuduh.

Kedua-dua kesalahan itu didakwa dilakukan di Lembaga Hasil Dalam Negeri, Cawangan Duta, Kompleks Pejabat Kerajaan Jalan Tuanku Abdul Halim pada 3 Mac 2015 dan 29 Jun 2015.

Pertuduhan dikemukakan mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFAPUAA) yang membawa hukuman penjara maksimum 15 tahun dan boleh didenda tidak kurang daripada lima kali ganda jumlah atau nilai daripada aktiviti haram atau peralatan kesalahan itu pada masa kesalahan dilakukan atau RM5 juta, mana lebih tinggi jika sabit kesalahan.


Shafie umum barisan kepimpinan baharu WARISAN

Presiden Parti Warisan (WARISAN), Datuk Seri Mohd Shafie Apdal, hari ini, mengumumkan barisan kepimpinan parti untuk penggal 2021 hingga 2024 setelah Perhimpunan Agung Tahun Warisan 2021 dan pemilihan selesai dilaksanakan semalam.

Mohd Shafie, menerusi kenyataan, berkata beliau yakin barisan kepimpinan itu sudah bersedia dan akan sentiasa turun padang untuk memberi perkhidmatan kepada rakyat sebagai persediaan menghadapi Pilihan Raya Umum Ke-15 (PRU-15).

Barisan kepimpinan itu menyaksikan Mohd Shafie mempertahankan jawatan Presiden selepas menang tanpa bertanding dan jawatan Timbalan, Presiden, dan tiga Naib Presiden juga menang tanpa bertanding, menurut Bernama.

Ahli Parlimen Kota Belud, Isnaraissah Munirah Majilis juga menang tanpa bertanding jawatan Ketua Wirawati, manakala Ahli Dewan Undangan Negeri (ADUN) Kunak, Norazlinah Arif menang jawatan Ketua Wanita dan Ketua Bahagian Warisan Kinabatangan, Ismail Ayub menang jawatan Ketua Wira.

Seramai 20 orang dipilih sebagai Ahli Majlis Tertinggi (AMT) antaranya Ahli Parlimen Kalabakan, Ma’mun Sulaiman; Ahli Parlimen Papar, Ahmad Hassan; ADUN Bongawan, Dr Daud Yusof; ADUN Banggi, Mohammad Mohamarin; ADUN Karamunting, George Hiew Vun Zin; ADUN Tanjong, Kapor Ben Chong Chen Bin; ADUN Darau, Azhar Matussin; ADUN Merotai, Sarifuddin Hata dan ADUN Gum-Gum, Arunarnsin Taib.

Jawatan dilantik menyaksikan Datuk Loretto Padua Jr kekal sebagai Setiausaha Agung dan ADUN Petagas, Datuk Awang Ahmad Sah kekal Ketua Penerangan.

Ahli Parlimen Sepanggar, Datuk Azis Jamman, yang tidak mempertahankan jawatan Ketua Wira kerana memberikan laluan kepada pemimpin muda, tiada dalam senarai kepimpinan.

Kuota bagi jawatan dilantik iaitu dua Naib Presiden, satu Bendahari Agung dan 11 AMT belum diumumkan.

Berikut senarai penuh barisan kepimpinan Warisan 2021-2024:

Presiden: Datuk Seri Mohd Shafie Apdal

Timbalan Presiden: Datuk Darell Leiking

Naib Presiden: Datuk Dr Jaujan Sambakong, Datuk Junz Wong dan Terrence Siambun.

Setiausaha Agung: Datuk Loretto Padua Jr

Ketua Penerangan: Datuk Awang Ahmad Sah

Ketua Wanita: Norazlinah Arif

Ketua Wira: Ismail Ayub

Ketua Wirawati: Isnaraissah Munirah Majilis

Ahli Majlis Tertinggi :

1. Dr Daud Yusof

2. Mohammad Mohamarin

3. Mudi Dubing

4. Ahmad Hassan

5. George Hiew Vun Zin

6. Mohd Zinin Adong Ajak

7. Mazliwati Abdul Malek Chua

8. Datuk Honorsius Bosuin

9. Ben Chong Chen Bin

10. Azhar Matussin

11. Charles Ebbie

12. Ma’mun Sulaiman

13. Datuk Ahmad Shah Tambakau

14. Sarifuddin Hata

15. Arunarnsin Taib

16. Japar Awang

17. Mahadi Mumin

18. Nicholas Chak

19. Datuk Aidi Moktar

20. Mohd Taib Isai


Kini, pembangkang mahu Agong minta PM letak jawatan ganti Anwar

Selepas menggesa supaya sidang Parlimen dibuka, kini blok pembangkang mahu Yang di-Pertuan Agong (YDPA) Al-Sultan Abdullah Ri’ayatuddin Al-Mustafa Billah Shah meminta Tan Sri Muhyiddin meletak jawatan sebagai Perdana Menteri (PM) pula atas alasan kononnya tidak ada majoriti.

Gesaan tersebut dinyatakan Jawatankuasa Perundangan Pakatan Harapan yang mendakwa Muhyiddin tidak memiliki majoriti di Dewan Rakyat dan Agong boleh melaksanakan budi bicaranya untuk meminta peletakan jawatan Perdana Menteri.

“Sekiranya Perdana Menteri tidak mempunyai sokongan majoriti ahli Dewan Rakyat, maka adalah jelas bahawa Perdana Menteri tidak lagi mendapat keyakinan majoriti yang mewajarkan YDPA melaksanakan budi bicara baginda di bawah Perkara 43 Perlembagaan Persekutuan meminta Tan Sri Muhyiddin meletakkan jawatan sebagai Perdana Menteri,” katanya dalam satu kenyataan hari ini.

Dipercayai, gesaan tersebut bagi memberi laluan kepada Ketua Pembangkang, Datuk Seri Anwar Ibrahim untuk menjadi PM memandangkan beliau adalah calon utama blok pembangkang itu.

Dalam kenyataan yang ditandatangani tujuh pemimpin pembangkang itu yang terdiri daripada DAP, Amanah dan PKR, mereka menyifatkan tindakan tidak memanggil sidang Parlimen dengan segera adalah salah guna kuasa.

“Keengganan Tan Sri Muhyiddin Yassin dan kabinet untuk memanggil sidang Parlimen dalam kadar segera sepertimana dititahkan Yang di-Pertuan Agong dan Majlis Raja-raja Melayu adalah satu salah guna kuasa.

“Tiada alasan munasabah dalam menolak memanggil sidang Parlimen segera. Alasan melengahkan persidangan Parlimen sehingga bulan September tidak boleh diterima sama sekali. Ia adalah satu taktik melengah-lengahkan yang merupakan satu penolakan salah,” kata kenyataan itu lagi.

Menurut kenyataan itu, sidang Parlimen itu wajar memandangkan semua 220 Ahli Parlimen dan kakitangan Parlimen telah menerima vaksin dan tiada lagi bahaya jangkitan Covid-19.

Kerajaan Perikatan Nasional (PN) sebelum ini sudah memberi komitmen untuk membuka sidang Parlimen secepat mungkin dan akan menjunjung titah YDPA untuk memastikan demokrasi terus subur.

Ketua Penerangannya, Datuk Seri Mohamed Azmin Ali berkata langkah persediaan untuk membuka sidang Parlimen sedang dijalankan, malahan Perdana Menteri Tan Sri Muhyiddin Yassin sudah memberi komitmen yang sama sebelum ini dan menunggu masa yang sesuai bagi memastikan isu Covid-19 dapat ditangani dengan baik.

Terdahulu, Agong menzahirkan pandangan sesi Persidangan Parlimen perlu diadakan secepat mungkin bagi membolehkan Ordinan Darurat dan Pelan Pemulihan Negara dibahaskan ahli Dewan Rakyat.

Titah baginda, Parlimen berperanan sebagai satu platform penting untuk wakil rakyat bersidang bagi membincangkan pelbagai isu khususnya berkaitan penularan wabak Covid-19.


Projek perumahan ‘sakit’ pasca Covid: Pembeli juga sakit, pemaju pula resah

Michael (bukan nama sebenar) membeli sebuah unit hartanah berstrata pada 2017, namun tidak lama selepas Perjanjian Jual Beli (SPA) ditandatangani, dia mula perasan akan tanda-tanda “tidak sihat” pada projek itu.

Pembinaan projek perumahan itu sering tergendala termasuk hampir setahun terhenti sebelum disambung semula. Itupun hanya selepas pembeli mengadu kepada Kementerian Perumahan dan Kerajaan Tempatan (KPKT) serta mendapatkan bantuan daripada Persatuan Pembeli Rumah Kebangsaan (HBA).

“Namun kini pembinaan terhenti terus dengan projek hanya 55 peratus siap,” katanya menurut tinjauan Bernama.

Menurutnya, dia kembali ke KPKT untuk membuat aduan, namun dimaklumkan oleh kementerian itu bahawa projek tersebut sudah “hampir-hampir menjadi projek terbengkalai”.

“Kami sebagai pembeli, sudah tidak tahu apa lagi yang harus dilakukan,” keluh Michael.

Berdasarkan portal KPKT, sesebuah projek pembangunan dikategorikan sebagai “projek sakit” apabila kemajuan pembinaan mengalami kelewatan lebih 30 peratus berbanding yang dijadualkan atau SPA telah luput tarikh.

Tidak tahu hak

Seorang lagi mangsa projek sakit, Siti Hawa (bukan nama sebenar) dan suaminya membeli sebuah unit berstrata di bawah program perumahan mampu milik pada 2018, dan sepatutnya menerima kunci untuk unit mereka yang bernilai RM300,000 itu pada Mei 2022. Namun katanya hingga kini kediaman yang diimpikan masih belum siap.

Menurut Siti Hawa, sejak awal lagi sudah ada “yang tidak kena” dengan projek berkenaan, namun sebagai pembeli rumah kali pertama, dia dan suaminya tidak tahu akan hak mereka.

“Berdasarkan SPA, projek akan berlangsung selama 48 bulan, bukan 36 bulan. Kami tidak pertikaikan perkara ini kerana kami tidak tahu projek perumahan berstrata harus siap dalam tempoh 36 bulan.

“Ini bermakna pemaju sudah diberikan Lanjutan Tempoh Masa (EOT) selama setahun dari mula lagi, dan ini sudahpun melanggar undang-undang,” katanya.

Akta Pemajuan Perumahan (Kawalan dan Pelesenan) 1966 (Akta 118) memperuntukkan penyerahan milikan kosong (penyerahan kunci unit kepada pembeli) adalah dalam tempoh 24 bulan bagi hartanah atas tanah dan 36 bulan untuk projek berstrata.

“Kami cuba menghubungi pegawai kementerian terbabit namun panggilan kami asyik dipindahkan daripada seorang pegawai kepada pegawai lain. Kami sudah tidak tahu apakah yang harus dilakukan,” katanya.

Selain itu kata Siti Hawa, dia juga bakal dikenakan caj penuh bayaran balik pinjaman oleh bank yang menganggap projek tersebut sudah siap berdasarkan SPA.

Menurutnya, sebahagian besar pembeli terawal projek berkenaan sudahpun dikenakan bayaran balik pinjaman pada kadar penuh.

Pada masa sama, Siti Hawa bersyukur tidak memanfaatkan moratorium yang ditawarkan sebanyak dua kali semasa penularan COVID-19 memuncak, iaitu pada 2020 dan tahun lepas, kerana ramai yang berbuat demikian telah dikenakan bayaran ansuran bulanan yang lebih tinggi oleh bank.

Semakan mendapati projek perumahan itu yang menawarkan kira-kira 2,000 unit habis dijual.

Melonjak hampir 65 peratus

Berdasarkan Statistik Projek-projek Perumahan Swasta mengikut Kategori yang dikeluarkan oleh Jabatan Perumahan Negara, terdapat 539 projek sakit setakat 30 April 2022, berbanding hanya 328 projek pada 30 April, 2019, iaitu peningkatan sebanyak 64.33 peratus.

Jumlah pembeli yang terbabit pula melonjak hampir sekali ganda kepada 46,463 berbanding 23,400 bagi tempoh sama.

Selangor mencatatkan jumlah projek sakit tertinggi iaitu 119 buah, diikuti Johor (75) dan Perak (73).

Seorang perunding hartanah yang enggan namanya disiarkan, berkata beliau “tidak terperanjat” dengan peningkatan jumlah projek sakit itu kerana sektor hartanah sudahpun memperlahan sejak mencapai kemuncak pada 2012/2013.

Antara sebabnya ialah harga kediaman yang sudah melangkaui mampu milik kebanyakan rakyat Malaysia, kata beliau.

Data Pusat Maklumat Hartanah Negara menunjukkan nilai terkini keseluruhan hartanah yang sudah siap namun tidak terjual ialah RM42.9 bilion, merangkumi RM22.45 bilion nilai kediaman atas tanah dan RM20.45 bilion pangsapuri perkhidmatan yang dibina di atas tanah komersial.

Penularan pandemik COVID-19 yang mengakibatkan ramai kehilangan pekerjaan atau pemotongan gaji turut menyumbang kepada sentimen, kata perunding hartanah itu.

Kos lebih tinggi, masalah buruh

Isu projek sakit ini juga berpotensi menjadi projek terbengkalai berikutan beberapa masalah yang kini, menurut beberapa pemaju, dihadapi mereka.

Pada 16 Jun lepas, Pengarah Masteron Sdn Bhd Choy Kin Mann dipetik oleh media sebagai berkata harga bahan binaan telah meningkat sebanyak 50 peratus dan ini “menjejaskan ramai pemaju”.

Kenyataan Choy itu diakui oleh seorang lagi pemaju yang mengunjurkan bilangan projek sakit terus meningkat pada masa akan datang, berikutan isu kekurangan tenaga kerja serta kenaikan kos bahan binaan yang berpunca daripada gangguan dalam rantaian bekalan akibat pandemik serta konflik Rusia-Ukraine.

“Harga bahan binaan tertakluk kepada kuasa pasaran, sementara kekurangan tenaga buruh pula perlukan kerajaan mempercepat kemasukan pekerja asing,” katanya yang juga tidak mahu namanya didedahkan.

Sebahagian besar pekerja asing yang menjadi nadi dalam sektor pembinaan negara, kembali ke tanah air masing-masing selepas kerajaan mengenakan Perintah Kawalan Pergerakan (PKP) sepanjang penularan pandemik COVID-19 yang menyaksikan projek pembangunan tidak kritikal diarah henti kerja.

Teliti setiap kes

Seorang lagi pemain industri yang juga enggan namanya disiarkan, berkata kerajaan harus campur tangan dan meneliti setiap projek yang dikatakan “sakit” kerana rumusan secara pukul rata mempunyai implikasi perundangan dan kewangan kepada pemaju dan pembeli.

Katanya kerajaan perlu mengambil kira faktor termasuk arahan yang dikuatkuasakan sepanjang pandemik, antaranya Ordinan Darurat dan pelaksanaan PKP yang menjejaskan operasi.

Pada 2020, kerajaan menguatkuasakan Akta Langkah-Langkah Sementara Bagi Mengurangkan Kesan Penyakit Koronavirus 2019 (COVID-19) 2020 yang diluluskan oleh Parlimen pada Ogos 2020.

Akta COVID-19 melibatkan Akta 118 yang antara lain bertujuan memberi perlindungan sementara kepada pemaju perumahan bagi kerja yang tertangguh akibat PKP sejak 18 Mac 2020, termasuk daripada disaman oleh pembeli atau bank kerana gagal menyiapkan projek pada tarikh dijadualkan siap.

Bagaimanapun pengecualian EOT yang ditetapkan kerajaan menerusi Akta COVID-19 itu hanya terpakai ke atas projek perumahan yang sepatutnya siap antara Mac hingga Disember 2020.

Bagaimanapun, pada Februari 2021, KPKT menerusi Menterinya pada ketika itu Datuk Zuraida Kamaruddin dilaporkan berkata kementerian bersedia menimbang untuk memberi pengecualian bagi projek yang lewat hingga Mac 2021, dengan syarat pemaju terbabit mempunyai alasan yang kukuh.

Sementara itu, Setiausaha Agung Kehormat HBA Chang Kim Long yang berkongsi pandangan serupa dengan pemaju, berpendapat KPKT wajar memperinci semula jumlah projek sakit agar dapat mencerminkan keadaan sebenar.

“Barangkali KPKT terlepas pandang tentang cabaran yang dihadapi oleh semua pihak dalam tempoh dua tahun lepas,” katanya, menambah hanya dengan cara itu nasib pembeli yang dikatakan terbabit dalam projek sakit boleh dibela.


14 pendaki sesat lebih 20 jam di Gua Kelam Tiga

Empat belas pendaki dari dua kelab rekreasi tempatan terperangkap lebih 20 jam di Gua Kelam Tiga, di Perlis, di sini sejak petang semalam, lapor Bernama.

Ketua Polis Daerah Padang Besar, Superintendan Saifudin Aslin Abbas berkata, 14 pendaki itu terdiri daripada 10 lelaki dan empat wanita adalah warga tempatan.

“Kita difahamkan 11 orang pendaki mula memasuki Gua Kelam Tiga pada 11 pagi semalam bersama sekumpulan pendaki dari sebuah politeknik, namun mereka (11 pendaki) memilih jalan berbeza menyebabkan terpisah dari kumpulan pendaki politeknik.

“Pada 10 malam, tiga orang lagi pendaki yang menghantar makanan kepada rakan mereka turut sesat,” katanya kepada pemberita di lokasi kejadian hari ini.

Beliau berkata, polis menerima laporan awal pada jam 6.50 pagi dan berjaya mengenal pasti lokasi pendaki apabila berjaya menghubungi mangsa yang sesat pada 9.30 pagi tadi.

“Kita telah lancar operasi mencari dan menyelamat (SAR) pada pukul 11.00 pagi yang dianggotai 18 orang daripada Jabatan Bomba Dan Penyelamat Malaysia (JBPM), Polis Diraja Malaysia (PDRM), Jabatan Perhutanan Malaysia (JPM) dan pemandu arah,” katanya.

Saifudin berkata, maklumat awal yang diperoleh mendapati bahawa semua mangsa dalam keadaan selamat dan hanya mengalami keletihan dan luka-luka kecil.

“Kita terpaksa mengambil masa yang agak panjang untuk membawa keluar semua mangsa berikutan keadaan gua dan mungkin akan mengambil masa lapan hingga 10 jam,” katanya.

Beliau berkata, siasatan awal juga mendapati bahawa semua mangsa masuk ke gua itu tanpa kebenaran pihak JPM dan mereka boleh dikenakan tindakan mengikut Akta Perhutanan Negara 1984 dan boleh dikompaun.

Saifudin menasihati orang ramai yang ingin terlibat dalam aktiviti mendaki atau memasuki hutan agar mendapat kebenaran daripada pihak berkuasa terlebih dahulu.


PAS mengalu-alukan Annuar Musa masuk parti, kata Samsuri

Tiada halangan untuk bekas pemimpin UMNO, Tan Sri Annuar Musa jika mahu sertai PAS dan ia satu langkah yang sangat dialu-alukan.

Naib Presidennya, Datuk Seri Dr Ahmad Samsuri Mokhtar menyifatkan kemasukan Annuar atau individu tidak berparti untuk yang mahu masuk PAS mampu memberi nilai tambah kerana pengalamannya sebelum ini dapat membantu memperkukuh parti.

“Beliau atau orang tidak berparti yang kecewa dengan perjuangan sebelum ini yang mahu bersama dengan PAS, sangat dialu-alukan.

“Ini kerana setiap orang yang bersama PAS sama ada pemimpin atau individu, mereka mempunyai peranan masing-masing.

“Saya percaya orang seperti Annuar cukup berpengalaman serta orang lain ada peranan masing-masing yang boleh diberikan untuk memperkasakan PAS sebagai parti politik yang sah dalam negara,” katanya dipetik laporan BH.

Spekulasi sebelum ini mengatakan Annuar dijangka mengumumkan penyertaannya bersama PAS selepas Aidilfitr susulan pemecatannya daripada UMNO sebelum ini.

Ahmad Samsuri yang juga Menteri Besar Terengganu bagaimanapun menyatakan beliau tidak boleh mendedahkan nama individu lain yang bakal menyertai PAS.

“Insya-Allah ada, tetapi tak boleh sebut nama lagi, ia tidak terhenti di situ saja,” katanya.


552 fasiliti kesihatan terdedah kepada risiko banjir, kata Khairy

Sebanyak 552 daripada 2,891 fasiliti Kementerian Kesihatan (KKM) berisiko mengalami banjir, terutama ketika musim Monsun Timur Laut yang bakal melanda negara tidak lama lagi.

Menteri Kesihatan kerajaan sementara, Khairy Jamaluddin berkata jumlah itu adalah berdasarkan data dikumpul Jabatan Kesihatan Negeri.

“Masih ingat bencana banjir terburuk yang melanda Kelantan dan negara pada tahun 2014 di mana Hospital Raja Perempuan Zainab II (HRPZII), Hospital Kuala Krai dan kebanyakan fasiliti kesihatan KKM ditenggelami banjir dalam tempoh yang agak lama,” katanya hari ini.

Beliau berkata demikian ketika berucap pada Majlis Perasmian Seminar Pengurusan Bencana dan Pelancaran Buku “An Overview Of Disaster Life Support In Disaster Management” di Pusat Dagangan Dunia Kuala Lumpur (WTCKL).

Sehubungan itu, beliau berkata KKM akan menugaskan seramai 11,085 anggota kesihatan awam bagi membantu mangsa-mangsa banjir di Pusat Pemindahan Sementara (PPS) di seluruh negara.

Memetik Awani beliau berkata langkah tersebut diambil dalam usaha memberi perkhidmatan kesihatan terbaik kepada mangsa banjir.

Selain itu, beliau berkata seramai 4,263 anggota yang terdiri daripada 1,820 petugas Rapid Assessment Team (RAT) dan 2,443 petugas Rapid Respond Team (RRT) turut akan melaksanakan penilaian dan respons cepat kepada mangsa-mangsa atau isu yang melibatkan bencana.

Mengulas lanjut, Khairy berkata selain kesiapsiagaan menghadapi banjir, pasca banjir juga perlu diambil perhatian yang serius bagi mengurangkan beban dan kesulitan, sekali gus melancarkan penyampaian perkhidmatan pasca banjir.

“Sebagai contoh, kejadian banjir di Shah Alam dan Hulu Langat sebelum ini yang menghadapi masalah pembersihan lumpur yang tebal dengan kekurangan peralatan pembersihan.

“Dalam hal ini, semua Jabatan Kesihatan Negeri telah diarah untuk mengambil tindakan awal membuat perolehan peralatan yang diperlukan seperti water jet dan genset,” katanya Khairy.

Pada masa sama, Khairy berkata KKM mengambil inisiatif dengan melakukan pemantauan ubat-ubatan berkala secara mingguan bagi memastikan bekalan sentiasa mencukupi.

Di samping itu, katanya KKM akan menyelaras mobilisasi stok ubat-ubatan semasa banjir bagi stok yang mengalami kekurangan.

“Pemantauan terhadap kes-kes penyakit berjangkit juga akan diberi penekanan khususnya penyakit bawaan air seperti kolera (taun), demam tifoid (kepialu), leptospirosis (kencing tikus) dan hepatitis A.

“Ini bagi mengelakkan daripada berlakunya komplikasi umum penyakit bawaan air seperti jangkitan kuman dalam darah, kegagalan fungsi buah pinggang dan hati serta kematian,” katanya.


Bekas pengacara dipercayai masih berada dalam negara, kata polis

Bekas pembaca berita sebuah stesen televisyen, Zalina Shaharah Azman atau lebih dikenali sebagai Zalina Azman yang dilaporkan hilang sejak November tahun lepas dipercayai masih berada dalam negara.

Ketua Polis Daerah Shah Alam ACP Mohd Iqbal Ibrahim berkata ia susulan setelah pihaknya mendapatkan pengesahan daripada Jabatan Imigresen, lapor Bernama.

Mohd Iqbal berkata setakat ini pihaknya turut mengesahkan bahawa tidak ada sebarang laporan polis dibuat oleh orang awam selepas hebahan berhubung kehilangan Zalina Shaharah, 58, dilakukan polis.

Pagi tadi sebuah portal hiburan tempatan melaporkan terdapat individu yang mendakwa melihat seorang wanita seperti Zalina Shaharah pada Ahad lepas menerusi Twitter miliknya, Mosyuki Borhan.

Wanita yang didakwa mirip Zalina Shaharah itu muncul di kafe miliknya di Seksyen 9, dekat sini kira-kira 1 tengah hari dalam keadaan seperti cemas dan menggigil ketakutan.

Isnin lepas, Mohd Iqbal dalam satu kenyataan berkata pihaknya menerima laporan daripada anak lelaki Zalina Shaharah, Mikhael Norman, 33, berkenaan kehilangan ibunya pada 29 Nov tahun lepas.

Zalina Shaharah dilaporkan hilang ketika Mikhael cuba menghubunginya sejak 24 Nov 2021 bagi memaklumkan datuk pengadu telah dimasukkan ke hospital, namun wanita itu tidak dapat dihubungi.


Kerajaan DAP P. Pinang harap kerajaan lulus projek banyak dalam Bajet 2023

Kerajaan Pulau Pinang berharap Bajet 2023 yang akan dibentangkan pada 24 Feb depan, dapat meluluskan projek infrastruktur yang akan membawa impak positif kepada negeri dan wilayah utara.

Ketua Menteri Chow Kon Yeow berkata projek ini termasuk Projek Perkhidmatan Transit Aliran Ringan (LRT) bagi jajaran George Town-Butterworth yang telah dikemukakan kepada Kerajaan Persekutuan pada akhir tahun lepas, lapor Bernama.

“Kita mengharapkan Perdana Menteri Datuk Seri Anwar Ibrahim dapat menghargai sumbangan Pulau Pinang. Selain itu, banyak agensi negeri dan Persekutuan termasuk Pihak Berkuasa Pelaksanaan Koridor Utara (NCIA) ada mengemukakan projek untuk dipertimbangkan.

“Semua ini harus diihat bukan sahaja dari sudut (manfaat) kepada Pulau Pinang tapi untuk seluruh wilayah utara demi memacu pembangunan di wilayah utara melalui pelaksanaan projek sedemikian,” katanya kepada pemberita selepas menghadiri Majlis Rumah Terbuka Kadun Padang Kota di sini hari ini.

Mengulas lanjut, beliau berkata antara projek keutamaan yang dikemukakan NCIA adalah pembinaan lebuh raya dan lebuh raya bertingkat dari Juru ke Sungai Dua.

Katanya kedua-dua projek ini perlu diberi keutamaan kerana keadaan kesesakan jalan raya yang amat genting ketika ini.

“Mungkin tidak semua projek yang kita telah kemukakan akan diluluskan tapi kerajaan negeri berharap kerajaan Persekutuan akan memberi keutamaan kepada projek yang akan membawa impak positif kepada pembangunan wilayah utara dan Pulau Pinang,” katanya.


Anwar pertahan lantikan Zahid walaupun berdepan kes mahkamah

Walaupun menerima kritikan, Datuk Seri Anwar Ibrahim mempertahankan keputusan melantik Datuk Seri Ahmad Zahid Hamidi sebagai Timbalan Perdana Menteri dalam kerajaan campuran.

Perdana Menteri (PMX) berkata tidak pernah campur tangan dengan mengganggu perjalanan kes perbicaraan yang dihadapi Presiden UMNO sepanjang tujuh bulan pentadbiran kerajaan campuran, walaupun umum mengetahui pasport sudah dipulangkan dan perbicaraan belum selesai sekarang.

“Ada orang bangkit Anwar ambil timbalan perdana menteri orang UMNO. Masih dalam siasatan (perbicaraan), saya tidak ganggu. Itu urusan mahkamah.

“Tetapi yang penting sejak tujuh bulan kita pegang kerajaan, satu kontrak pun kita tidak tolak-ansur.

“Tak boleh izin mana-mana keluarga menteri ambil kepentingan daripada projek itu. Bagi saya itu kejayaan besar, bagi mereka tidak nampak langsung hal ini,” katanya dipetik laporan portal MG hari ini.

Beliau menyerahkan kes itu kepada mahkamah kerana kejayaan kerajaan yang lebih besar apabila telus dalam pemberian kontrak yang tidak melibatkan mana-mana kroni dalam pentadbiran kerajaan campuran.

Beliau berkata demikian ketika berucap pada program Qurban Perdana Madani di Kawasan Perniagaan Arowana Permatang Pauh, Seberang Perai Utara.

Pentadbiran Anwar berdepan kritikan walaupun melaungkan usahanya membanteras rasuah dan perlu tatakelola baik namun mempunyai Timbalan Perdana Menteri yang berdepan kes rasuah.

Zahid ketika ini membela diri terhadap 47 pertuduhan jenayah rasuah, pecah amanah dan pengubahan wang haram di mahkamah.

Mengulas lanjut, Anwar juga pelik dengan tindakan pembangkang yang mempersoalkan beliau gagal menjadi ketua kerajaan dalam tempoh tujuh bulan.

Ujar beliau, dalam tempoh singkat itu mustahil untuk seorang membuktikan sesuatu sedangkan beliau mengambil alih kerajaan yang mempunyai hutang negara mencecah RM1.2 trilion.


UMNO, DAP bekerjasama hadapi pilihan raya enam negeri: Guan Eng

UMNO dan Barisan Nasional (BN) akan menempa wajah baharu apabila dijangka bergabung dengan DAP menerusi Pakatan Harapan (PH) menerusi pilihan raya negeri (PRN) yang dijadual diadakan dalam beberapa bulan lagi.

Pengerusi DAP Lim Guan Eng berkata dengan penubuhan kerajaan perpaduan pada peringkat Persekutuan, DAP dan BN akan mengambil bahagian dalam kerjasama yang sama di peringkat negeri, sama seperti di Perak dan Pahang.

Enam negeri yang akan mengadakan PRN tahun ini ialah Kedah, Kelantan, Terengganu, Pulau Pinang, Selangor dan Negeri Sembilan.

“Perbincangan lanjut mengenai perkara itu akan diadakan semasa mesyuarat PH, melibatkan Pengerusinya Datuk Seri Anwar Ibrahim dan pemimpin tertinggi lain, pada minggu ketiga bulan ini, sebelum Tahun Baharu Cina.

“Sebarang perbincangan mengenai pilihan raya negeri dan sebarang bentuk kerjasama (antara PH dan BN), biarlah diumumkan selepas mesyuarat dan selepas keputusan bersama dibuat,” katanya kepada pemberita di ibu pejabat DAP negeri di sini hari ini (2 Januari 2023).

Memetik laporan NST beliau berkata masih terlalu awal untuk membuat sebarang pengumuman sekarang dan ia bukan di tempatnya untuk berbuat demikian.

Namun pada dasarknya, Guan Eng berkata kerjasama politik akan melibatkan penubuhan kerajaan PH-BN pada Peringkat Persekutuan.

“Jika tidak (kerjasama dalam PRN), saya tidak fikir ia (kerajaan PH-BN) akan berterusan. Jadi, dengan itu, sudah tentu bukan sahaja peringkat kerajaan, malah kerjasama politik juga akan berlaku.

“Tetapi (sekali lagi), saya rasa kita perlu menunggu mesyuarat yang akan diadakan sebelum sebarang kerja boleh dimulakan,” tambahnya.

Ditanya mengenai penerimaan penyokong DAP terhadap BN kerana kedua-duanya sebelum ini musuh politik, Guan Eng berkata kedua-dua parti perlu memahami antara satu sama lain dalam situasi politik semasa.

Beliau menambah bahawa dengan tiada parti yang mempunyai majoriti kerusi, ia adalah perlu untuk kerajaan yang stabil.

“Dalam hal ini, kita mesti membentuk kerajaan perpaduan, seperti yang diperakukan oleh Yang di-Pertuan Agong (Al-Sultan Abdullah Ri’ayatuddin Al-Mustafa Billah Shah). Raja memainkan peranan penting dalam menstabilkan Kerajaan Persekutuan.

“Dan menyahut titah Raja, adalah penting untuk pembentukan kerajaan yang stabil, yang bersatu padu dan lebih penting lagi, mampu memberi tumpuan kepada ekonomi sebagai keutamaan,” katanya.


Melayu bukan beruk

SEMALAM sempat tengok Unifi TV satu filem dalam siri filem-filem Small Axe keluaran BBC mengenai kehidupan masyarakat kulit hitam West Indies di London.

Ia menceritakan mengenai cabaran terutamanya diskriminasi dan perkauman yang terpaksa mereka lalui. Filem semalam adalah mengenai pendidikan. Diskriminasi yang berlaku dalam sistem pendidikan di United Kingdom (UK).

Dalam satu scene seorang guru West Indian bertanya kepada sekumpulan pelajar-pelajar West Indian apakah asal-usul mereka?

Pelajar-pelajar itu menjawab hamba abdi. Salah kata guru itu. Katanya itu adalah persepsi yang ditanam oleh orang putih dan ia tidak benar. Satu pembohongan.

Guru itu berkata orang kulit hitam memiliki sejarah yang gilang-gemilang seperti tamadun Nubian dan pahlawan Masai. Orang kulit putih sengaja mewujudkan stereotaip itu supaya mereka terus dapat menjajah pemikiran orang kulit hitam.

Menonton filem itu membuat saya terfikir. Orang Melayu pun berhadapan dengan pengalaman yang sama. Orang Melayu sentiasa dilabel malas, bodoh dan korup sehingga kita percaya kepada stereotaip tersebut.

Orang Melayu juga yang membantu menyebarkan propaganda itu.

Kita terlampau percaya seolah-olah sebelum kedatangan Portugis, Belanda dan Inggeris penduduk di kepulauan Melayu Nusantara tidak bertamadun. Walhal telah terdapat Kerajaan-kerajaan Melayu Pribumi yang hebat yang turut merangkumi Kemboja, Thailand dan Filipina.

Minda orang Melayu masih dijajah seperti orang kulit hitam sebelum muncul ‘Black Power’. Kita tidak yakin dengan diri kita sendiri. Kita tidak yakin dengan kebolehan diri kita.

Kita tidak yakin dapat memerintah negara kita tanpa bantuan orang lain. Kita tidak yakin Islam sebagai satu penyelesaian walhal sebelum penjajah datang Undang-undang Islam telah dilaksanakan. Orang Melayu bukan monyet atau beruk yang tidak ada undang-undang sebelum abad ke-18. Ingat sikit ya!

Kita mungkin tidak dirantai seperti hamba abdi tetapi pemikiran kita masih dipenjara. Masanya telah tiba untuk kita menyedari siapa kita. Masanya untuk mengenali sejarah kita.

Masanya untuk kita bangga dengan warisan kita. Masa depan kita di tangan kita. Di hari raya ini bukan kuih saja yang patut bangkit, kita pun kena bangkit.

Datuk Iskandar Abdul Samad
Ketua Penyelaras
Pusat Sumber Untuk Kemajuan Masyarakat Dan Perumahan (REACH)


Kejatuhan ringgit tidak menyebabkan krisis ekonomi bagi Malaysia: Tengku Zafrul

Malaysia tidak mengalami krisis ekonomi meskipun penurunan nilai ringgit berbanding dolar AS ketika ini, kata Menteri Kewangan Tengku Datuk Seri Zafrul Tengku Abdul Aziz.

Beliau berkata, prestasi ringgit harus dilihat secara menyeluruh dan tidak hanya dibandingkan dengan dolar AS kerana mata wang tempatan itu juga meningkat berbanding banyak mata wang utama lain di dunia, lapor Bernama.

Tengku Zafrul berkata ringgit menyusut sebanyak 7.5 peratus berbanding dolar AS sejak awal 2022, namun mata wang serantau dan negara maju lain juga turut mencatatkan penurunan yang sama.

“Contohnya, yen Jepun turun 19.2 peratus, yang terendah sejak 24 tahun lalu, pound sterling jatuh 14.4 peratus, terendah sejak 37 tahun dan Euro turun sebanyak 11.7 peratus, terendah semenjak 20 tahun yang lalu,” katanya menerusi hantaran video di laman media sosial beliau, hari ini.

Beliau berkata meskipun negara-negara tersebut turut mengalami penurunan nilai mata wang berbanding dolar AS, namun ia tidak mengalami krisis ekonomi termasuk di Kesatuan Eropah (EU) dan Jepun.

Menurutnya lagi, jika dibandingkan dengan rakan dagang Malaysia dan mata wang lain, nilai ringgit telah meningkat.

Sebagai contoh, beliau berkata, ringgit melonjak sebanyak 14.2 peratus berbanding yen Jepun, meningkat 8.2 peratus berbanding pound sterling, (4.5 peratus) berbanding euro, (3.9 peratus) berbanding dolar New Zealand dan (7.2 peratus) berbanding won Korea.

“Yang penting, sebagai sebuah negara pengeksport, nilai ringgit yang rendah berbanding dolar AS juga memberi kesan positif kepada pendapatan eksport negara.

“Jadi jangan tengok pada satu aspek sahaja. Cuba tanya pengeksport Malaysia…depa (mereka) semua happy (gembira) sebab barangan eksport mereka menjadi lebih kompetitif,” ujarnya.

Selain itu, katanya, asas ekonomi negara yang terus kukuh juga penting dalam menentukan kekuatan ringgit.

Beliau berkata, keluaran dalam negara kasar (KDNK) Malaysia berkembang bagi tiga suku tahun berturut-turut bermula pada suku keempat 2021 sebanyak 3.6 peratus, suku pertama 2022 (5.0 peratus) dan suku kedua 2022 (8.9 peratus).

Sementara itu Tengku Zafrul berkata penurunan kadar pengganguran negara yang turun kepada 3.7 peratus pada Julai 2022, iaitu paras terendah sejak pandemik COVID-19 melanda negara, juga merupakan bukti negara tidak mengalami krisis ekonomi.

Selain itu, pada tempoh yang sama juga, Indeks Pengeluaran Perindustrian (IPP) mencatatkan peningkatan sebanyak 12.5 peratus manakala nilai perdagangan borong dan runcit meningkat 41 peratus kepada RM130.7 bilion.

“Bagi tempoh tujuh bulan pertama tahun ini sahaja, nilai keseluruhan perdagangan borong dan runcit berjumlah sebanyak RM882.1 bilion, 19 peratus lebih tinggi berbanding tahun lepas.

“Nilai eksport kita pula naik 38 peratus kepada RM134.1 bilion, iaitu peningkatan selama 12 bulan berturut-turut bagi tujuh bulan pertama 2022,” katanya.

Tambahnya lagi, pelaburan asing bersih di pasaran Bursa Malaysia kini berjumlah lebih RM8 bilion manakala pelaburan runcit bersih juga mencecah RM1.8 bilion dari awal tahun sehingga kini.

Selain itu, kadar inflasi negara juga terkawal pada 2.8 peratus bagi tempoh tujuh bulan pertama 2022 dengan pelaksanaan langkah kawalan harga khususnya melalui pemberian subsidi yang berjumlah hampir RM80 bilion tahun ini.

“Jadi, tidak masuk akal kalau dengan petunjuk-petunjuk positif ini, ada yang kata kita dalam krisis ekonomi,” tegas Tengku Zafrul.


Deqsha teruja solek wajah PM

Muhamad Shahrul Azlan Abdul Rauf, 42, tidak menyangka sebaik industri seni dan kreatif dibenar beroperasi semula, wajah pertama yang akan disoleknya adalah Perdana Menteri Malaysia.

Jurusolek selebriti terkenal itu yang lebih dikenali sebagai Deqsha teruja apabila diminta menyolek wajah Datuk Seri Ismail Sabri Yaakob.

“Sejujurnya empat bulan lepas adalah waktu yang sukar untuk saya dan rakan-rakan industri kreatif yang lain. Tawaran makeup memang tak ada langsung sebab situasi Covid yang menduga.

“Tapi saya taknak mengeluh dan mencuba cara lain untuk cari rezeki bagi menyara anak dan keluarga. Saya datang dengan idea KuDapDap sebagai alternatif lain untuk mencari rezeki.

“Awal memang susah, saya langsung tak ada latar belakang bisnes tapi saya tawakal dan gagahkan diri untuk mencuba juga cari rezeki halal demi sesuap nasi,” katanya menceritakan pengalaman dalam Facebooknya.

Deqsha bersyukur apabila KuDapDap (kerepek pisang dan popia) mendapat sambutan yang sangat positif.

Namun, selepas keadaan semakin pulih dan industri kreatif juga dibenarkan beroperasi semula dengan prosedur operasi standard (SOP) yang ditetapkan, siapa sangka antara wajah pertama yang diriasnya adalah Ismail Sabri.

“Selepas ujian mesti ada hikmah. Siapa sangka antara wajah pertama yang saya solek dan siapkan selepas industri seni dan kreatif dibuka semula adalah wajah Perdana Menteri DS @ismailsabri60.

“Tak pernah saya terfikir & terbayang diberi rezeki & peluang sebesar ini. Antara satu pengalaman yang saya kira sangat berharga sepanjang bergelar makeup artist. Thank you YB Datuk Seri Ismail Sabri for having me,” katanya.

Deqsha sedang menyolek wajah Datuk Seri Ismail Sabri Yaakob. Wajah Perdana Menteri setelah disolek (gambar kanan). – Gambar FB Deqsha


Sultan Johor berkenan menerima menghadap TPM

Sultan Johor, Sultan Ibrahim Ibni Almarhum Sultan Iskandar hari ini berkenan menerima menghadap Timbalan Perdana Menteri, Datuk Seri Ismail Sabri Yaakob di Istana Pasir Pelangi, Johor Bahru.

Ismail Sabri tiba di Istana Pasir Pelangi kira-kira jam 10.45 pagi dan pertemuan bersama Sultan Ibrahim berlangsung selama lebih sejam, kata kenyataan disiarkan di laman Facebook Sultan Ibrahim Sultan Iskandar hari ini.

Bagaimanapun tidak dinyatakan tujuan pertemuan itu.

Semalam, Sultan Johor turut menerima menghadap Perdana Menteri Tan Sri Muhyiddin Yassin sebelum dijemput untuk santapan tengah hari bersama baginda.

Pada pertemuan itu Perdana Menteri turut memaklumkan kepada Sultan Ibrahim berkaitan perkembangan terbaharu dalam negara.

Pertemuan itu diadakan selepas Perdana Menteri yang Juga Ahli Dewan Undangan Negeri (ADUN) Gambir di Johor, turut hadir pada perasmian sidang DUN Johor oleh Sultan Ibrahim.

Dalam titah ucapan baginda, Sultan Ibrahim memberi amaran kepada semua ADUN supaya tidak menganggu-gugat kerajaan negeri sedia ada, selain memberi tumpuan kepada membantu rakyat yang terkesan akibat pandemik Covid-19.

Sultan Ibrahim juga mengingatkan baginda tidak ragu-ragu untuk membubarkan DUN Johor jika ada usul yang menganggu-gugat kerajaan yang ada hari ini.

“Ini bukan masanya untuk berbalah tetapi ini adalah masa untuk bersatu dan bekerjasama. Jangan tanya kepada orang lain, apa yang telah dibuat untuk bantu rakyat tetapi lihatlah, cermin muka sendiri.

“Ingin juga saya ingatkan bahawa Dewan Negeri ini adalah tempat untuk berbincang dan membuat ketetapan bagi kepentingan rakyat dan negeri Johor. Jangan cemarkan Dewan saya ini dengan perangai yang buruk.

“Ini adalah Dewan yang mulia, bukan Dewan sangkar beruk. Ingat pesanan saya tuan speaker. Jalankan keja baik-baik,” titah baginda pada perasmian itu semalam.


12,460 mangsa banjir di 178 PPS

Jumlah mangsa banjir di pusat pemindahan sementara (PPS) di tujuh negeri pagi ini merekodkan penurunan berbanding semalam, lapor Infobencana Jabatan Kebajikan Masyarakat (JKM).

Portal itu mencatatkan seramai 12,460 mangsa banjir daripada 3,788 keluarga masih ditempatkan di 178 PPS di tujuh negeri, berbanding lebih 15,000 mangsa malam tadi.

Sehingga jam 9 pagi tadi, JOHOR mencatatkan jumlah mangsa banjir tertinggi dengan 5,546 individu daripada 1,478 keluarga yang masih mendapat perlindungan di PPS.

Antara PPS yang masih dibuka di negeri itu adalah di Segamat, Kota Tinggi, Mersing, Tangkak, Kluang, Batu Pahat dan Muar, dengan lapan daripadanya merekodkan kapasiti lebih 81 peratus.

Di SABAH, JKM mencatat jumlah mangsa banjir tinggi, seramai 2,675 individu daripada 1,119 keluarga masih ditempatkan di 23 PPS yang dibuka sekitar Kota Marudu, Beluran dan Telupid.

Enam PPS di Kota Marudu merekodkan kapasiti lebih 81 peratus ketika ini, iaitu Sekolah Rendah Agama (SRA) Damai, Dewan Kampung Longob, Dewan Kampung Masalog, Dewan Komuniti Kota Marudu, Dewan Taman Kerongkom Jaya dan Sekolah Kebangsaan Ranau.

Di NEGERI SEMBILAN, seramai 1,477 mangsa banjir daripada 391 keluarga ditempatkan di 15 PPS sekitar Jelebu, Kuala Pilah, Jempol dan Tampin.

Setakat pagi ini, hanya satu PPS di negeri itu melebihi kapasiti 81 peratus, iaitu Sekolah Kebangsaan FELDA Sungai Kelamah yang menempatkan 500 mangsa banjir daripada kapasiti maksimum untuk 600 individu.

Di PAHANG, portal itu melaporkan 1,458 mangsa banjir daripada 460 keluarga ditempatkan di 38 PPS di sekitar Pekan, Temerloh, Raub, Bera, Rompin, Jerantut dan Kuantan.

Lima PPS baharu di Rompin, Pekan dan Temerloh dibuka semalam, dengan hanya satu PPS di Pahang menghampiri kapasiti 100 peratus, iaitu Balai Raya Kampung Gadak di Rompin, yang mencatatkan 19 mangsa daripada kapasiti 20 individu.

Di MELAKA, 16 PPS masih dibuka bagi menempatkan 1,245 mangsa banjir daripada 323 keluarga di sekitar Alor Gajah, Melaka Tengah dan Jasin, dengan kapasiti di PPS Sekolah Kebangsaan Krubong sudah melebihi 81 peratus.

Di TERENGGANU, hanya dua PPS di Kemaman masih dibuka bagi menempatkan 19 mangsa banjir daripada lima keluarga dengan sembilan daripadanya ditempatkan di Sekolah Kebangsaan Lembah Jabor, manakala 10 lagi di Sekolah Menengah Kebangsaan Geliga.

Dalam pada itu, portal Info Bencana JKM menunjukkan Selangor yang sudah menutup semua PPS pada 31 Disember lalu, kembali membuka dua PPS di Banting bermula 2 Januari lalu.

Portal itu menunjukkan seramai 40 mangsa banjir daripada 12 keluarga ditempatkan di dua PPS terbabit, namun data yang ditunjukkan adalah kemas kini setakat 3 Januari lalu.


Sudah jadi PM pun masih mengigau, kata Hamzah kepada Anwar

Datuk Seri Anwar Ibrahim perlu berhenti daripada membuat dakwaan kononnya terdapat usaha untuk menjatuhkan kerajaan campuran, kata Datuk Seri Hamzah Zainuddin.

Setiausaha Agung Perikatan Nasional (PN) membalas dakwaan Perdana Menteri (PMX) kononnya terdapat usaha untuk menjatuhkan kerajaannya dengan memintanya supaya berhenti daripada mengigau kerana sudah mencapai cita-citanya sejak sekian lama.

“Semalam saya dengar ada seorang bagitau bahawa saya mimpi tiap-tiap minggu, saya nak maklum kepada beliau (Anwar) saya tak pernah mimpi pun tiap-tiap minggu. Saya nak beritahu yang hang (kamu) mengigau tu pasai (sebab) apa, saya tak cakap apa pun.

“Sejak dia jadi perdana menteri, saya cakap hanya dalam Parlimen bagitau dia hang la (kamu sekarang) ni bukan lagi ketua pembangkang, yang jadi ketua pembangkang saya dan yang nak buat cerita bukan-bukan pasai apa,” katanya ketika berucap pada Majlis Rumah Terbuka PAS Pusat di Kompleks PAS Kedah, Alor Setar, hari ini.

Hamzah mendakwa Anwar mengigau kerana takut dengan kedudukannya sebagai perdana menteri mungkin akan diambil alih.

Terdahulu, Anwar mencabar pembangkang supaya membawa akuan bersumpah (SD) sekiranya memiliki sokongan mencukupi untuk dibuktikan di Parlimen.

Ini selepas terdapat cakap-cakap ada gerakan dicetus PN untuk menumbangkan kerajaan campuran diterajui Pakatan Harapan dan UMNO.

Menjelas lanjut, Hamzah berkata, disebabkan Anwar yang memintanya untuk bermimpi dan mengigau membentuk kerajaan, maka dia mengajak semua pihak untuk berdoa agar perkara itu menjadi kenyataan.

“Saya selama ini relax (tenang) sahaja, tak pikiaq (fikir) apa pun tapi la (sekarang) ni dia suruh saya mimpi, cita-cita. Kita semua berdoa semoga apa yang dia katakan bahawa kita ada nombor, angka atau jumlah itu akan tercapai untuk kita ambil alih (kerajaan) daripada dia, padan muka dia.

“Kita doa lah sama-sama perjuangan kita dirahmati Allah kerana kita tahu hari ini rakyat tertunggu-tunggu masa depan lebih baik. Kalau dulu depa kata (kita) kerajaan yang kurang baik, hari ini nak maklum kerajaan yang ada lebih teruk daripada mana-mana kerajaan yang sebelum ini,” katanya lagi.


Sarawak tertinggi, sebanyak 15,549 kes harian Covid-19 direkodkan

Sebanyak 15,549 kes harian baharu Covid-19 direkodkan hari ini – angka terendah direkodkan sejak beberapa minggu lalu – dengan lapan negeri kekal mencatatkan kes empat angka.

Berdasarkan statistik Kementerian Kesihatan (KKM) hari ini, hanya empat negeri merekodkan peningkatan kes tetapi tidak melebihi empat angka – petanda positif setelah 77.5 peratus daripada populasi dewasa di negara ini melengkapkan suntikan vaksin Covid-19 setakat semalam.

Terengganu mencatatkan 755 kes hari ini berbanding 719 semalam; Kuala Lumpur (382 kes hari ini, 366 semalam); Melaka (263 kes hari ini, 187 semalam); dan Labuan (11 kes hari ini, 10 semalam).

Ketua Pengarah Kesihatan, Tan Sri Dr Noor Hisham Abdullah, berkata jumlah kes harian terbaharu itu menjadikan kumulatif individu dijangkiti Covid-19 di negara ini mencecah 2,082,876 kes.

Sarawak, walaupun mencatatkan penurunan kes hari ini, kekal menjadi negeri tertinggi melaporkan kes harian iaitu sebanyak 2,929 kes, diikuti Johor (2,208) dan Selangor (1,995).


PRN Melaka: Ismail Sabri gagal runding elak pertembungan BN, PN

Barisan Nasional (BN) mengesahkan meletak calon di semua 28 kerusi Dewan Undangan Negeri (DUN) Melaka, sekali gus bakal menyaksikan pertembungan sesama sendiri parti Kerajaan Pusat pada Pilihan Raya Negeri (PRN) negeri itu bulan ini.

Pengesahan itu secara tidak langsung dibuat Timbalan Pengerusi BN, Datuk Seri Mohamad Hassan ketika memaklumkan hari ini bahawa semua 28 bakal calon BN perlu menandatangani Akuan Berkanun (SD).

Ia sekali gus memperlihatkan usaha dilakukan Naib Presiden UMNO yang juga Perdana Menteri, Datuk Seri Ismail Sabri Yaakob, bagi mengelak pertembungan BN dan Perikatan Nasional (PN), gagal.

Ini bermakna, PRN Melaka yang dijadualkan pada 16 November bagi pengundian awal dan 20 November untuk pengundian biasa akan menyaksikan pertandingan tiga penjuru BN, PN dan Pakatan Harapan (PH).

Hujung bulan lalu, Ismail Sabri memaklumkan beliau sedang menjalankan rundingan dengan PAS dan Bersatu bagi mengelak pertembungan parti Kerajaan Pusat pada PRN Melaka, selaras mandat diberi Majlis Tertinggi UMNO.

“Keputusan UMNO adalah kita berhasrat mengelakkan pertembungan dengan mana-mana parti dalam kerajaan, terutama tiga parti di Semenanjung. MKT UMNO memberi mandat kepada saya untuk berunding dan berbincang dengan parti dalam kerajaan bagi mengelak pertembungan,” kata Ismail Sabri.

22 Oktober lalu, Pengerusi PN, Tan Sri Muhyiddin Yassin berkata gabungan parti itu akan bertanding di semua 28 kerusi DUN Melaka.

Suruhanjaya Pilihan Raya (SPR) menetapkan 8 November ini sebagai hari penamaan calon, susulan pembubaran DUN pada 4 November lalu setelah empat Ahli Dewan Undangan Negeri (ADUN), termasuk dua daripada UMNO menarik sokongan terhadap Ketua Menteri Datuk Seri Sulaiman Md Ali dan kerajaan UMNO negeri.

Empat ADUN berkenaan ialah Datuk Seri Idris Haron (BN-Sungai Udang), Datuk Nor Azman Hassan (BN-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas).

Terdahulu pada sidang media selepas majlis penyerahan DUN angkat membabitkan Lendu, Taboh Naning dan Ayer Limau kepada UMNO Negeri Sembilan di Kampung Pulau, hari ini, Mohamad berkata semua 28 bakal calon yang dipilih mewakili BN pada PRN Melaka perlu menandatangani SD bagi mengelakkan mereka melompat parti.

Pada masa sama beberapa surat perjanjian lain juga akan dibuat sebagai langkah parti bagi memastikan kestabilan politik negara, katanya yang lebih dikenali sebagai Tok Mat Hasan.

Menurutnya, SD itu sedang disiapkan oleh peguam dan akan ditandatangani semua bakal calon BN sebelum majlis pengumuman parti itu esok.

”Ini supaya kestabilan politik di negara terutama di Melaka. Sementara dalam Parlimen atau DUN belum ada lagi akta atau enakmen ini (lompat parti), maka kita terpaksa membuat aku janji dan ada dua, tiga lagi dokumen untuk ditandatangani bakal calon sebelum diberi tauliah esok,” katanya.

Beliau yang juga Pengarah Pilihan Raya BN berkata, dokumen perjanjian itu sudah dimuktamadkan sebagai amaran tegas kepada bakal calon untuk tidak belot kepada parti.

Timbalan Presiden UMNO itu juga berkata 90 peratus daripada calon BN adalah muka baharu.

Sehubungan itu beliau yakin semua penyandang kerusi DUN yang digugurkan akan berlapang dada dan memberi laluan kepada muka baharu.


Rupanya untuk angkat Anwar jadi PM. Itulah yang sebenarnya…

Sebelum ini mereka mendakwa kerajaan ini gagal, mereka lantang menentang proklamasi darurat, kemudian mereka mendesak Parlimen segera bersidang.

Kerajaan kata mereka mesti mendengar suara rakyat. Jangan kekang suara ahli-ahli Parlimen.

Apabila Parlimen bersidang khas untuk mendengar pembentangan pelan pemulihan kerajaan, mereka ganggu pula, mereka bangkitkan pelbagai isu remeh, mereka perlekeh para menteri yang membentang hingga akhirnya persidangan terpaksa dihentikan.

Negara berhadapan dengan pandemik yang membimbangkan rakyat dan negara, mereka lebih ghairah bermain politik dan kejar kuasa.

Bila sidang dihentikan mereka berarak ke tengah jalan, menganggu ketenteraman awam.

Apa yang mereka mahu? Menyelamatkan negara?

Sebenarnya mereka lebih berminat merampas kuasa. PM perlu disingkir atau letak jawatan kerana yang tak sabar mahu naik adalah Anwar Ibrahim yang hampir mereput menunggu giliran untuk jadi PM.

Berapa ribu angka jangkitan, berapa ratus yang mati sehari, berapa juta yang terjejas kehidupan, itu tolak tepi dahulu, yang penting Anwar mahu jadi PM.

Inikah kesudahan yang ditunggu rakyat? Atau ini satu lagi malapetaka besar yamg lebih parah dari ancaman Covid 19 yang sedang kita semua hadapi.

Memetik kata-kata Tun Dr Mahathir Mohamad (ketika itu Datuk Seri) pada 23 September 1998: “This man cannot be allowed to become a leader in a country like Malaysia”.

Roslan Shahir Datuk Mohd Shahir
Setiausaha PAS Selangor


Kumpulan terus desak pengeluaran KWSP bersasar, gesa kerajaan kasihani rakyat

Kerajaan campuran Pakatan Harapan (PH)-Barisan Nasional (BN) digesa membenarkan pengeluaran KWSP 2.0 bersasar, kata Pertubuhan Gagasan Inovasi Rakyat (PGIR).

Presidennya, Azmi Mohd Tahir berkata sebelum ini pemimpin PH sendiri yang juga mendesak kerajaan sebelum ini supaya meluluskan pengeluaran KWSP tetapi kini selepas menjadi kerajaan membisu pula, malah tegasnya ramai rakyat kini terjejas kehidupan mereka.

“Tuntutan kami kali ini bersasar sebab kita tak mahu lihat perbelanjaan tidak terkawal atau pencarum tak terkesan, ambil kesempatan mengeluarkan simpanan KWSP untuk ‘berjoli’.

“Daripada kajian senarai pencarum, kami mencadangkan kelulusan diberi kepada tiga juta pencarum.

“Setakat ini, PGIR juga menerima laporan dan aduan seramai 320,000 pencarum terkesan. Jumlah ini hanya diperoleh daripada borang aduan dibuat PGIR dan belum mengambil kira jumlah sebenar pencarum di luar yang betul-betul terkesan,” katanya dipetik laporan BH.

Jelasnya lagi, kerajaan baharu ini perlu mengasihani rakyat kerana ramai antara mereka yang sedang berdepan tekanan hidup, malah ada yang dikejar untuk membayar Ah Long.

“Kami merayu dan berharap Perdana Menteri serta kerajaan baharu ini, membenarkan pengeluaran KWSP.

“Bantulah rakyat dan kasihani mereka. Kami menerima banyak aduan yang berdepan kesempitan hidup sehingga mengundang keruntuhan institusi keluarga, ada juga yang rumah terpaksa dilelong, dikejar bank dan Ah Long.

“Sehingga hari ini sebenarnya, masih ramai lagi rakyat yang dibuang kerja dan ada juga sampai hari ini tak dapat pekerjaan tetap. Ada yang terpaksa kerja cuci pinggan, walhal sebelum ini mempunyai pekerjaan yang bagus,” katanya.

Terdahulu PGIR menandatangani memorandum persefahaman (MoU) bersama Global Human Rights Federation (GHRF), bagi memperjuangkan tuntutan KWSP bersasar 2.0.

Menerusi kerjasama dengan GHRF, PGIR akan membawa empat usul tuntutan pengeluaran KWSP 2.0 mengikut kategori dan keperluan.

Antaranya, beliau berkata, suri rumah dan ibu tunggal yang tidak mempunyai pekerjaan tetap dan tidak aktif lagi mencarum dibenar mengeluarkan semua simpanan bagi menyara kelangsungan hidup.

Selain itu, katanya, bekas pekerja swasta yang tidak lagi mencarum kerana diberhentikan kerja, berhenti sukarela, baru berhenti dan tidak mempunyai pekerjaan tetap kerana faktor usia dan kesihatan, juga perlu dibenarkan mengeluarkan semua simpanan persaraan mereka.

Pencarum yang masih aktif mencarum, berusia 54 tahun ke bawah dan mempunyai simpanan Akaun 1 melebihi RM20,000 juga perlu dibenar mengeluarkan 30 peratus daripada jumlah itu.

Usul keempat, katanya, pencarum yang masih aktif mencarum, mempunyai baki simpanan Akaun 1 RM19,999.99 dan ke bawah, boleh mengeluarkan keseluruhan simpanan dan meninggalkan baki sebanyak RM200 dalam Akaun 1 dan 2.


Mahkamah tangguh keputusan kes rasuah Azeez buat kali terakhir

Mahkamah Rayuan menetapkan 26 Ogos bagi keputusan rayuan Ahli Majlis Tertinggi UMNO Datuk Seri Abdul Azeez Abdul Rahim bagi membatalkan 13 tuduhan menerima rasuah dan pengubahan wang haram selepas menangguhkan membuat keputusan kes itu hari ini.

Panel tiga hakim diketuai Datuk Seri Kamaludin Md Said bersama Datuk Abu Bakar Jais dan Datuk Che Mohd Ruzima Ghazali akan mendengar hujahan pendakwaan dan pembelaan berhubung bukti baharu yang dikemukakan di mahkamah berkaitan kes itu.

Kamaludin berkata mahkamah menangguhkan keputusan rayuan itu untuk kali terakhir, kerana kes itu sudah berjalan dalam tempoh lama.

“Sebarang keputusan daripada pihak SPRM perlu dibuat secepat mungkin,” katanya merujuk kepada siasatan Suruhanjaya Pencegahan Rasuah Malaysia terhadap penemuan fakta serta bukti baharu kes itu yang diserahkan pasukan pembelaan kepada Jabatan Peguam Negara.

Terdahulu, pasukan pembelaan bekas Pengerusi Tabung Haji itu memohon keputusan rayuan membatalkan pertuduhan itu ditangguhkan.

Peguam, Amer Hamzah Arshad, berkata ia bagi memberi ruang dan masa kepada SPRM menjalankan siasatan terhadap penemuan fakta serta bukti baharu kes itu yang diserahkan oleh pihaknya kepada Jabatan Peguam Negara (AGC).

Menurutnya beliau juga dimaklumkan Ketua Pesuruhjaya SPRM, Tan Sri Azam Baki sedang meneliti perkara berkenaan daripada aspek tertentu.

“Pada 27 Jun lalu, kami menerima maklum balas daripada SPRM berkaitan representasi dan surat sokongan kes itu yang diserahkan oleh kami kepada AGC.

“Kami dimaklumkan mengenai isu dibangkitkan pasukan pembelaan, mereka (SPRM) akan ambil tindakan susulan dan buat penjelasan,” katanya menurut BH.

Susulan itu, Timbalan Pendakwa Raya, Aslinda Ahad, berkata pihaknya diberi arahan supaya tidak membantah permohonan pihak pembelaan.

“Kami dimaklumkan ada perkembangan terkini membabitkan kes itu dan AGC perlu masa untuk membuat penelitian menyeluruh,” katanya.

Pada 12 Mac tahun lalu, Mahkamah Tinggi Kuala Lumpur menolak permohonan Abdul Azeez bagi membatalkan kes sama.

Hakim Datuk Muhammad Jamil Hussin membuat keputusan itu selepas mendapati, pertuduhan yang dikenakan terhadap Abdul Azeez tidak cacat.

Muhammad Jamil dalam penghakimannya, berkata mahkamah juga mendapati alasan permohonan Abdul Azeez tidak bermerit, manakala tertuduh gagal menunjukkan pendakwaan terhadapnya adalah bersifat mala fide (berniat jahat).

Abdul Azeez, 54, yang juga Ahli Parlimen Baling menghadapi tiga tuduhan menerima rasuah berjumlah RM5.2 juta berkaitan projek jalan raya di Perak dan Kedah serta 10 pertuduhan pengubahan wang haram mencecah jutaan ringgit.

Pendakwaan terhadapnya dibuat mengikut Seksyen 28(1)(c) Akta SPRM 2009 serta dibaca bersama seksyen 16(a)(A) dan seksyen 24(1) akta sama yang memperuntukkan hukuman penjara maksimum 20 tahun dan denda.


Satu kompeni tentera di setiap negeri sedia hulur bantuan: Panglima ATM

Angkatan Tentera Malaysia (ATM) meletakkan anggotanya di setiap negeri untuk digerakkan ke lokasi bencana, terutama banjir, sekiranya diperlukan, kata Panglima ATM Jeneral Tan Sri Affendi Buang.

Sehubungan itu katanya, ATM mengekalkan kekuatan satu kompeni iaitu lima pegawai dan 97 anggota yang diletakkan dalam keadaan kesiapsiagaan di setiap negeri untuk diatur gerak ke lokasi terjejas banjir apabila terdapat keperluan tambahan.

“ATM sentiasa komited dalam melaksanakan tugas sekunder yang merupakan antara peranan yang kita laksanakan selain dari memikul tugas utama menjaga kedaulatan tanah air,” katanya pada sidang media di Taman Sri Muda, Shah Alam, hari ini.

Mengenai bantuan di Shah Alam beliau berkata, lebih 500 tentera pelbagai pangkat terbabit dalam ‘Operasi Murni’ membantu penduduk melakukan kerja-kerja pasca banjir, termasuk pembersihan kemudahan awam di Taman Sri Muda.

Memetik Bernama beliau berkata, sebelum ini hanya 109 anggota tentera diatur gerak untuk memberi bantuan, tetapi jumlah itu ditambah untuk membantu kerja pasca banjir.

“Jika sebelum ini seramai 109 keanggotaan yang kita atur gerakkan. Hari ini ATM buat penambahan menjadikan 500 anggota untuk membantu kerja-kerja pembersihan.

“Trup di sini menumpukan kepada fasiliti awam seperti rumah ibadat dan sekolah-sekolah yang terjejas teruk.

“Aset terlibat, kita atur gerakkan adalah jengkaut dan lori ‘tipper’ serta aset tambahan lain yang sesuai dan kita selaraskan kerja-kerja ini dengan Majlis Bandaraya Shah Alam (MBSA),” katanya

Mengulas berkenaan operasi di Pahang, Affendi berkata ATM kini memberi tumpuan di Mentakab dan Karak.

“Kita kini memberi tumpuan kepada dua lokasi ini dan juga lokasi-lokasi lain di Pahang yang terjejas banjir.

“Di Pahang, buat masa kini atur gerak ATM adalah di Maran, Kuantan, Raub, Kuala Lipis, Jerantut, Temerloh, Pekan, Bentong dan Bera dengan atur gerak melibatkan 16 pegawai dan 206 anggota.

“Pada masa kini, ATM di Pahang banyak menggerakkan aset-aset yang mempunyai mobiliti lasak dan sesuai digunakan bagi tujuan pengangkutan seperti kenderaan trak tujuh dan tiga tan yang boleh meredah banjir selain dari penggunaan bot-bot tempur yang ada dalam pegangan ATM,” katanya.


Bayi termasuk empat individu maut dalam kemalangan di Kemaman

Empat individu termasuk seorang bayi maut dalam kemalangan melibatkan dua kereta Proton Persona di Jalan Terengganu-Jabor, dekat sini petang tadi.

Komander Operasi Balai Bomba dan Penyelamat (BBP) Cheneh Mohd Hafiezul Mohamad berkata kejadian tersebut turut menyebabkan lapan individu termasuk tiga kanak-kanak mengalami kecederaan, menurut laporan Bernama.

“Dalam kereta yang pertama, dua perempuan dewasa dan seorang bayi maut, manakala empat lagi termasuk dua kanak-kanak cedera. Kereta tersebut dalam perjalanan dari Bukit Besi, Dungun menghala ke Bandar Baru Cheneh, Kemaman.

“Dalam kereta yang kedua pula, seorang lelaki dewasa maut dan empat lagi termasuk seorang kanak-kanak cedera. Kereta tersebut dalam perjalanan dari Perasing dekat Jabor menuju ke Batu Rakit, Kuala Nerus,” katanya ketika dihubungi Bernama hari ini.

Mohd Hafiezul berkata lima anggota dari BBP Cheneh dan enam anggota yang bersedia di kawasan Rehat & Rawat (R&R) Perasing bergegas ke lokasi sebaik pihaknya menerima panggilan kecemasan pada 4.47 petang tadi.

Katanya proses mengeluarkan kesemua mangsa yang maut dan cedera baru sahaja selesai, bagaimanapun identiti mereka masih belum dikenal pasti.


Jangkitan baharu turun lagi

Jumlah jangkitan Covid-19 di seluruh negara dalam tempoh 24 jam sehingga 12 tengah hari tadi turun lagi sebanyak 272 kes berbanding semalam, menurut Kementerian Kesihatan (KKM).

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebanyak 3,074 kes baharu direkodkan berbanding 3,346 kes semalam.

Menurutnya angka itu menjadikan kumulatif positif sejak awal 2020 lalu meningkat kepada 2,805,337 kes.

Sehingga semalam, seramai 2,729,943 pesakit telah sembuh, 31,762 meninggal dunia dan 40,558 kes masih aktif.

Daripada jumlah kes aktif itu, seramai 33,075 pesakit menjalani kuarantin di rumah; 3,984 ditempatkan di PKRC; 3,295 dimasukkan ke hospital; dan 204 pesakit dirawat di ICU dengan 95 daripadanya memerlukan alat bantuan pernafasan.

Sementara itu, Dr Noor Hisham berkata kadar kebolehjangkitan Covid-19 atau Ro/Rt pada jangkaan mengikut kes seharian semalam kekal pada nilai 1.0 seperti Khamis.

Enam negeri mencatat nilai Rt melebihi 1.00 iaitu Kuala Lumpur sebanyak 1.08 diikuti Putrajaya (1.06); Sabah (1.05); Melaka (1.02); Negeri Sembilan (1.01) dan Selangor (1.00).

Nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.00 dengan lebih ramai individu berpotensi untuk dijangkiti.


6,241 kes positif Covid-19, Selangor masih tertinggi

Sebanyak 6,241 kes baharu Covid-19 direkodkan sepanjang 24 jam sehingga 12 tengah hari tadi, kata Ketua Pengarah Kesihatan, Tan Sri Dr Noor Hisham Abdullah.

Beliau berkata, antara negeri mencatatkan kes tertinggi adalah Selangor dengan 2,178 kes diikuti Sarawak (600 kes) dan Johor (565).

Berikut adalah pecahan kes mengikut negeri dan kumulatif:

Selangor – 2,178 (202,146)
Sabah – 305 (63,870)
WPKL – 415 (62,917)
Johor – 565 (61,543)
Sarawak – 600 (51,171)
Pulau Pinang – 271 (30,753)
Kelantan – 270 (30,142)
Negeri Sembilan – 556 (29,972)
Perak – 174 (22,426)
Kedah – 125 (20,452)
Melaka – 225 (13,531)
Pahang – 155 (10,726)
Terengganu – 158 (9,871)
WP Labuan – 212 (4,752)
WP Putrajaya – 30 (2,006)
Perlis – 2 (537)


Perjanjian GRS, BN terbatal: Hajiji

Bung Moktar Radin perlu meletak jawatan Timbalan Ketua Menteri Sabah I setelah perjanjian kerjasama antara Gabungan Rakyat Sabah (GRS) dengan Barisan Nasional (BN) terbatal setelah parti diketuai Zahid Hamidi kalah pada Pilihan Raya Umum Ke-15 (PRU-15) Sabtu lalu (19 November 2022).

Mengikut perjanjian dipersetujui GRS dan BN sebelum ini, GRS akan memberi sokongan kepada UMNO dan BN jika parti itu layak membentuk kerajaan dan pemimpinnya menjadi Perdana Menteri.

“Bagaimanapun, apabila BN kalah dan UMNO tidak layak menjadi Perdana Menteri, maka perjanjian itu tidak sah dengan sendirinya.

“Perlu ditegaskan tiada janji sebelum pilihan raya dengan orang (pihak) lain termasuk dengan Pakatan Harapan (PH),” kata Ketua Menteri Sabah Datuk Hajiji Noor, hari ini (22 November).

Semalam, Hajiji yang juga Ketua Bersatu Sabah dalam kenyataannya berkata, pendirian GRS adalah menyokong Pengerusi Perikatan Nasional (PN), Tan Sri Muhyiddin Yassin sebagai Perdana Menteri Ke-10 dan membentuk kerajaan.

Sementara itu, Hajiji yang juga Ketua Menteri Sabah, berkata GRS menolak dakwaan BN Sabah bahawa GRS mengisytiharkan ‘perang’ terhadap BN seperti dituduh Bung Moktar.

Hajiji berkata, GRS tidak pernah mengisytiharkan perang terhadap BN seperti yang didakwa Bung Moktar.

“Kita tidak ada apa-apa alasan atau perlu isytihar perang terhadap BN. Malah, dalam PRU-15, GRS dan saya sendiri turun padang berkempen membantu calon BN di kawasan mereka,” katanya.

Tuduhan Bung Moktar itu dikaitkan dengan keputusan GRS menyokong PN dalam soal pemilihan Perdana Menteri dan kerajaan baharu Persekutuan.

Hajiji juga menafikan dakwaan beliau bersama Ahli Parlimen Parti Kesejahteraan Demokratik Masyarakat (KDM) dan Bebas menemui Muhyiddin di kediaman pemimpin berkenaan di Kuala Lumpur.

“Mereka berjumpa dengan Tan Sri (Muhyiddin) atas kerelaan sendiri dan saya tidak terbabit langsung pada perjumpaan itu.

“Saya berharap UMNO/BN akan terus bekerjasama mentadbir negeri ini selaras dengan mandat diberikan rakyat kepada kerajaan GRS-BN pada Pilihan Raya Negeri Ke-16 (PRN16),” katanya.


Aliff Syukri beri keterangan lima jam, mohon maaf isu klip video

Usahawan kosmetik Datuk Seri Aliff Syukri Kamarzaman hari ini memberi keterangan hampir lima jam di ibu pejabat Suruhanjaya Komunikasi dan Multimedia (SKMM) di sini berhubung klip video muzik sempena Aidilfitri yang dikatakan kontroversi.

Beliau dengan memakai kot kelabu serta berseluar hitam tiba di SKMM pada jam 9.58 pagi dan keluar pada jam 2.41 petang, lapor Bernama.

Ditemui pemberita usai memberi keterangan, Aliff Syukri memohon kemaafan daripada masyarakat yang tersinggung dengan video berkenaan dan meminta supaya tidak melibatkan keluarganya dalam perkara itu.

“Alhamdulillah semuanya berjalan lancar, terima kasih kepada SKMM kerana memberi layanan yang baik.

“Saya mohon maaf kepada semua masyarakat yang tersinggung dengan lagu dan video saya.

“Saya memohon supaya jangan babitkan keluarga saya, mak saya. Mak saya sedang mengerjakan umrah.

“Jangan salahkan isteri saya kerana dia tidak bersalah. Jangan salahkan bonda, bonda tidak bersalah,” katanya.

Klip video raya berkenaan memaparkan sekumpulan penari lelaki bersolek dan berperwatakan lembut, mencetuskan pelbagai reaksi kerana dikatakan kurang sesuai untuk tontonan masyarakat lebih-lebih ketika di bulan Ramadan.

Semalam, Menteri Komunikasi dan Multimedia Tan Sri Annuar Musa dilaporkan berkata SKMM telah memberi notis kepada individu yang dikenal pasti dalam video berkenaan untuk hadir ke ibu pejabat suruhanjaya itu.

Menurut Annuar, penelitian peringkat awalan SKMM mendapati ada sebab untuk siasatan dilaksanakan dan susulan itu, satu kertas siasatan dibuka di bawah Seksyen 233 Akta Komunikasi dan Multimedia 1998.

Penayangan video berkenaan melalui media sosial mendapat kecaman ramai pihak berikutan ia memaparkan sekumpulan penari lelaki bersolek dan berperwatakan lembut dengan tarian mencolok mata yang tidak sesuai untuk tontonan ramai lebih-lebih ketika di bulan Ramadan.

Klip video raya berkenaan yang memaparkan sekumpulan penari lelaki bersolek dan berperwatakan lembut mencetuskan pelbagai reaksi kerana dikatakan kurang sesuai untuk tontontan masyarakat lebih-lebih ketika di bulan Ramadan.

Yayasan Dakwah Islamiah Malaysia (YADIM) sebelum ini mendesak MCMC menarik atau memadam video muzik hari raya menampilkan usahawan kosmetik terkenal baru-baru ini, yang jelas mempromosi budaya songsang lesbian, gay, biseksual dan transgender (LGBT).

Ketua Pegawai Eksekutif YADIM Tuan Kamarul Arief Tuan Soh berkata selain itu, MCMC juga digesa mengambil tindakan sewajarnya di bawah akta suruhanjaya itu, agar tindakan biadab seumpama itu tidak berulang, terutama oleh individu sama, khususnya di dalam bulan Ramadan.


Subkontraktor CAD, CED milik Boustead tapi dikawal bukan rakyat Malaysia

Saya telah mendedahkan bagaimana projek kapal perang LCS menggunakan dua lapis subkontraktor (iaitu CAD dan CED) sehingga menyebabkan kos naik tiga kali ganda (kos sebenar dari DCNS hanya RM397 juta tetapi yang dituntut dari kerajaan oleh subkontraktor adalah RM1.2 bilion).

Seperti yang diduga, Datuk Seri Najib Razak dengan cepat menjawab bahawa subkontraktor Contraves Advanced Devices Sdn Bhd (CAD) dan Contraves Electrodynamics Sdn Bhd (CED) adalah syarikat-syarikat bersekutu Lembaga Tabung Angkatan Tentera (LTAT).

Beliau langsung tidak menjawab isu komisen 200% yang saya timbulkan, cukup sekadar membayangkan dia tidak terbabit dalam skandal ini kerana subkontraktor CAD dan CED adalah syarikat-syarikat bersekutu LTAT.

Berikut adalah latar belakang pembabitan LTAT (melalui Boustead) di dalam CAD:

• Anak syarikat LTAT, Boustead Heavy Industries Corporation (BHIC) meluluskan pembelian saham 51% di dalam CAD pada 28 April 2010. 49% lagi saham CAD dimiliki oleh Rheinmetall Air Defence AG (RAD), sebuah syarikat kontraktor pertahanan dari Jerman yang dipegang melalui anak syarikat milik penuhnya RD Investment AG;
• Keputusan untuk membeli saham majoriti CAD itu dibuat di dalam satu mesyuarat Lembaga Pengarah BHIC bertarikh 28 April 2010, iaitu setahun setengah sebelum Kerajaan Malaysia melantik BNS menjadi kontraktor membangun dan membina 6 kapal perang LCS melalui satu surat lantikan (LOA) bertarikh 16 Disember 2011;
• Dalam perjanjian pembelian 51% pegangan dalam CAD bertarikh 13 Ogos 2010 di antara BHIC (melalui anak syarikatnya) dan RAD (melalui anak syarikatnya), BHIC bersetuju bahawa RAD yang mempunyai kawalan pengurusan (“management control”) ke atas CAD, walaupun CAD dimiliki secara majoriti oleh BHIC; dan
• Pengerusi Lembaga Pengarah BHIC yang bersetuju dengan keputusan tidak masuk akal ini adalah Tan Sri Lodin Wok Kamaruddin, bekas Ketua Pegawai Eksekutif LTAT yang diketahui umum cukup rapat dengan Najib Razak.

Ini adalah satu tindakan yang tidak masuk akal. Dalam mana-mana aturan syarikat yang mempunyai dua pemegang saham berbeza, kawalan pengurusan dipegang oleh pemegang saham majoriti.

Sebab itu saya sebut, berdasarkan semua bukti setakat ini, ia membayangkan ada perancangan tersusun dari awal untuk memastikan penyelewengan di dalam projek LCS ini dapat disembunyikan melalui pelbagai transaksi rumit, termasuk mewujudkan dua lapisan subkontraktor sedangkan BNS boleh saja menguruskan projek ini dengan sendiri.

Akibat dari keputusan tidak masuk akal itu, CAD hanya dimiliki oleh Boustead (dan LTAT) atas kertas sahaja. Ketua Pegawai Eksekutif (CEO) dan Ketua Pegawai Kewangan (CFO), dua jawatan pengurusan paling penting di dalam CAD dipersetujui dilantik oleh RAD (bukannya Boustead/LTAT). CEO CAD adalah Gordon Hargreave yang mewakili RAD.

Selain dari mengawal pengurusan CAD, wakil-wakil RAD juga diberi kuasa menandatangani cek dan meluluskan perbelanjaan tanpa perlu merujuk kepada wakil BHIC di dalam CAD. Laporan siasatan dalaman ke atas kelewatan projek LCS secara jelas menyebut perkara-perkara berikut:

• Kedua-dua wakil RAD iaitu Luitjen Rolf Ennega (kemudian ditukar dengan Frank Hoffmann) dan Gordon Hargreave adalah dua orang penandatangan cek dalam kumpulan had kuasa (“Limits of Authority”) yang sama. Ini bermakna, untuk meluluskan sesuatu perbelanjaan atau membuat pembayaran, mereka berdua boleh menurunkan tandatangan tanpa perlu mana-mana wakil dari BHIC; dan
• Laporan menyebut “This gave an absolute authority to RAD to handle the finances of CAD despite BHIC holding 51% shares” yang bermaksud “Ini memberi kuasa penuh kepada RAD untuk mengendalikan urusan kewangan CAD walaupun BHIC memegang saham majoriti 51%”.

Lebih teruk lagi, BHIC memberi alasan RAD perlu dibawa masuk untuk mendapatkan kepakaran mereka dan membolehkan pemindahan teknologi dalam menjayakan projek LCS ini.

Semakan umum boleh menunjukkan bahawa kepakaran sebenar RAD adalah dalam membangunkan “fire control systems”(FCS atau sistem kawalan tembakan) bukannya dalam mengendalikan keseluruhan projek yang melibatkan komponen-komponen lain seperti “combat management system” (CMS).

Kepakaran RAD dalam membangunkan FCS ini diperakui sendiri dalam satu kenyataan media oleh syarikat induk RAG iaitu Rheinmetall AG bertarikh 27 Februari 2012 (paparan skrin saya sertakan bersama), muka surat 2 perenggan 10:

“.. The Defence Electronics business unit, led by Luitjen Ennega, includes command and fire control systems as well as reconnaisance systems.”
Luitjen Ennega adalah wakil RAD di dalam CAD.

Siasatan dalaman juga mengesahkan bahawa wakil-wakil TLDM dan Boustead yang menganggotai kumpulan projek LCS telah mempersoalkan kepakaran RAD mengendalikan keseluruhan projek, sedangkan kepakaran sebenarnya hanyalah dalam satu komponen projek sahaja.
Muka surat 29 laporan dalaman menyebut (diterjemahkan):

“… Berdasarkan perbincangan kumpulan penyiasat dengan [INDIVIDU XX], beliau menyatakan kepakaran utama RAD adalah untuk membangunkan Fire Control System (FCS) sahaja dan RAD telah diberikan lantikan subkontraktor bagi pakej itu berjumlah RM347 jua. Maka, tidak logik BNS bergantung kepada CAD/CED untuk membangunkan dan menguruskan perbekalan komponen-komponen lain terutamanya Combat Management System (CMS) dan BIT Centre. Nampak sangat ia perjanjian berat sebelah yang hanya menguntungkan RAD kerana mereka boleh menimba kepakaran (dari pakej-pakej lain) dalam bidang yang mereka tidak ada kepakaran..”

Perkara ini ditimbulkan berkali-kali oleh bekas Panglima TLDM, Laksamana Tan Sri Dato’ Sri Abdul Aziz Jaafar. Siasatan dalaman ke atas pelaksanaan projek memetik teguran-teguran beliau seperti berikut:

“… Siasatan ke atas minit Lembaga Pengarah menunjukkan bekas Panglima TLDM (Tan Sri Aziz) telah beberapa kali menyatakan kebimbangannya kerana projek LCS nampak terlalu bergantung kepada subkontraktor CAD/CED. Beliau juga menasihatkan BNS supaya melibatkan pihak lain untuk mengurangkan risiko pergantungan itu..”

Maka, untuk menjawab Najib, saya simpulkan dan timbulkan perkara-perkara ini:

1. Atas campur tangan siapa yang begitu berani hingga Boustead/BNS melepaskan kawalan ke atas subkontraktor CAD/CED kepada bukan rakyat Malaysia sedangkan Boustead memegang saham majoriti?; dan

2. Atas pengaruh dan campur tangan siapa yang membawa masuk RAD sedangkan maklumat pada ketika itu menunjukkan mereka tidak ada kepakaran sepenuhnya untuk mengendalikan projek ini?

Sebab itu, saya tegaskan sekali lagi bahawa bukti-bukti setakat ini menunjukkan penyelewengan dalam projek LCS telah dirancang dari awal, termasuk dengan mewujudkan syarikat-syarikat yang atas kertas nampak milik LTAT tetapi dikawal oleh individu-individu tertentu.

Persoalan paling besar, siapa jerung besar di belakang individu-individu tertentu yang mempunyai pengaruh dan kuasa sebegitu rupa?

Rafizi Ramli
Timbalan Presiden PKR

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Kes denggi meningkat 233 kes, 2 kematian

Jumlah kes demam denggi pada Minggu Epidemiologi ke-44 tahun ini (ME44/22) meningkat sebanyak 233 kes atau 16 peratus kepada 1,693 kes dengan dua kematian akibat komplikasi.

Ketua Pengarah Kesihatan, Tan Sri Dr Noor Hisham Abdullah berkata kumulatif kes demam denggi yang dilaporkan sehingga kini adalah sebanyak 51,262 kes berbanding 22,101 kes bagi tempoh sama 2021 iaitu peningkatan sebanyak 29,161 kes (131.9 peratus).

Manakal sebanyak 35 kematian akibat komplikasi denggi dilaporkan berbanding 17 kematian bagi tempoh sama pada 2021, iaitu peningkatan sebanyak 18 kematian.

Bagaimanapun, katanya jumlah lokaliti hotspot yang dilaporkan pada ME44/22 menurun kepada 50 berbanding 56 pada minggu sebelumnya dengan 31 lokaliti hotspot di Selangor, Sabah (14 ), Kuala Lumpur dan Putrajaya (4) dan Melaka (1).

Sementara itu, katanya survelan chikungunya merekodkan sebanyak 12 kes pada ME44/22 dengan enam kes dari Pulau Pinang, lima di Selangor dan satu dari Negeri Sembilan menjadikan jumlah kumulatif kes chikungunya sehingga kini adalah 682 kes.

Bagi survelan zika, Dr Noor Hisham berkata sebanyak 1,739 sampel darah dan 16 sampel urin telah dijalankan saringan zika dan kesemuanya adalah negatif.

Susulan banjir kilat yang melanda beberapa negeri baru-baru ini, beliau mengingatkan risiko pembiakan nyamuk pada bekas-bekas yang ditakungi air.

Sehubungan itu beliau menyarankan penduduk dan pihak berkuasa tempatan (PBT) segera melupuskan bekas-bekas tersebut yang boleh menjadi lokasi pembiakan nyamuk.


Lima sekeluarga maut dalam nahas dua kenderaan di Gerik

Lima sekeluarga termasuk seorang kanak-kanak perempuan berusia lima tahun maut dalam kemalangan membabitkan dua kenderaan di jalan raya Timur Barat arah Gerik-Jeli berdekatan Hentian Titiwangsa di Gerik hari ini.

Jurucakap Jabatan Bomba dan Penyelamat Perak berkata Balai Bomba dan Penyelamat Gerik menerima panggilan mengenai nahas itu pada 3.45 petang, lapor Bernama.

Beliau berkata kemalangan itu menyaksikan kesemua mangsa yang disahkan meninggal dunia menaiki Perodua Alza manakala dua lagi, yang menaiki pacuan empat roda Toyota Hilux, hanya cedera ringan.

Mangsa yang maut dikenali sebagai Mohd Rodhi Othman, 58; Ahmad Khomaini Abu, 30; Sharifah Rohana Syed Sagaf, 59; Siti Aishah Mohd Rodhi, 32, dan Zara Hana Ahmad Khomaini, 5 tahun.

“Mangsa yang cedera dihantar ke Hospital Jeli, Kelantan untuk mendapatkan rawatan manakala mangsa yang maut diserahkan kepada pihak polis untuk tindakan selanjutnya,” katanya sambil menambah operasi tamat sepenuhnya pada 7 malam tadi.

Ketua Polis Perak Datuk Mior Faridalathrash Wahid ketika dihubungi mengesahkan kejadian itu dan berkata kedua-dua kenderaan masing-masing dinaiki lima orang.

Ketua Polis Daerah Gerik Superintenden Zulkifli Mahmood pula berkata kesemua mayat dibawa ke Hospital Gerik untuk bedah siasat dan waris telah dimaklumkan untuk proses selanjutnya.


Lebih 21,000 orang dipindah akibat banjir, Ismail Sabri mula melawat

Keadaan banjir bertambah buruk di beberapa negeri apabila jumlah mangsa yang ditempatkan di pusat pemindahan sementara (PPS) meningkat kepada lebih 21,000 orang tengah hari ini dengan Perak menjadi negeri terbaharu dilanda bencana itu, menurut laporan Bernama.

Perdana Menteri Datuk Seri Ismail Sabri Yaakob turut turun padang meninjau mangsa banjir yang ditempatkan di Sekolah Kebangsaan (SK) Johan Setia dan SK Telok Gong di Klang, Selangor.

Sebanyak 6,242 mangsa ditempatkan di 80 PPS di daerah Klang, Kuala Langat, Petaling, Sepang, Kuala Selangor dan Hulu Langat di negeri itu, menurut kenyataan Pejabat Menteri Besar Selangor.

Jabatan Meteorologi Malaysia (MET Malaysia) mengeluarkan amaran zon merah dan hujan lebat melibatkan lapan daerah di Selangor hari ini.

Di PAHANG, aplikasi Info Bencana Jabatan Kebajikan Masyarakat (JKM) memaklumkan mangsa banjir di negeri itu terus meningkat kepada 9,851 orang daripada 2,758 keluarga yang ditempatkan di 155 PPS.

Pertambahan mangsa yang mendadak berbanding 5,189 orang pagi tadi disebabkan peningkatan mangsa di Temerloh yang menyaksikan 20 PPS dibuka pada tengah hari, berbanding dua pada sebelah pagi.

Sementara itu, Ketua Polis Daerah Bentong Supt Zaiham Mohd Kahar mengesahkan tiada kemalangan jiwa atau kecederaan dilaporkan dalam kejadian tanah runtuh di Lebuhraya Kuala Lumpur-Karak, semalam.

Beliau berkata pemeriksaan hari ini mendapati tiada mangsa di lokasi kejadian, namun terdapat enam kenderaan termasuk dua lori berada di situ dan difahamkan dalam tindakan untuk dialih oleh pemegang konsesi lebuh raya ANIH Berhad.

“Kami dimaklumkan operasi mengalih dan membersihkan laluan mungkin mengambil sedikit masa kerana cuaca masih hujan hari ini,” katanya ketika dihubungi.

Di KELANTAN, jumlah mangsa banjir terus meningkat dengan 3,877 orang daripada 903 keluarga ditempatkan di 43 PPS.

Pegawai Bahagian Pengurusan Bencana dan Operasi Angkatan Pertahanan Awam Malaysia (APM) negeri Kapt Mohd Hanif Omar berkata ia membabitkan 22 PPS di Kuala Krai, 15 di Gua Musang dan masing-masing dua di Jeli, Tanah Merah dan Pasir Mas.

Portal rasmi eBanjir Kelantan melaporkan lima sungai utama di Kelantan berada pada paras bahaya iaitu Sungai Lebir di Tualang, Kuala Krai merekodkan bacaan 36.57 meter (m); Sungai Kelantan di Tangga Krai (27.07 m); Sungai Kelantan di Jambatan Guillemard (17.09 m); Sungai Golok di Jenob, Tanah Merah (23.66 m); dan Sungai Golok di Rantau Panjang, Pasir Mas (10.04 m).

Di TERENGGANU, jumlah mangsa turut meningkat kepada 326 orang daripada 101 keluarga di daerah Dungun dan Kemaman.

Sekretariat Jawatankuasa Pengurusan Bencana Negeri Terengganu dalam kenyataan memaklumkan daerah Kemaman kembali dilanda banjir dengan pembukaan dua PPS.

Di PERAK, sebuah PPS dibuka di Dewan Sekolah Menengah Abdul Rahman Talib, Batu 4 Changkat Jong, Teluk Intan pagi tadi bagi menempatkan 26 mangsa daripada lapan keluarga.

Jurucakap APM berkata kesemua mangsa dipindahkan secara berperingkat setelah kediaman mereka dinaiki air selepas paras Air Sungai Bidor mencecah 3.8 m.

Di NEGERI SEMBILAN, jumlah mangsa banjir meningkat kepada 465 individu melibatkan 110 keluarga, manakala di MELAKA, seramai 595 orang daripada 121 keluarga ditempatkan di sembilan PPS di dua daerah di negeri itu dengan Alor Gajah mencatat 472 mangsa manakala 123 orang di Melaka Tengah.